Document ID: 32014Q0714(01)

Reference:
14.7.2014
HU
Az Európai Unió Hivatalos Lapja
L 206/1
AZ EURÓPAI UNIÓ KÖZSZOLGÁLATI TÖRVÉNYSZÉKÉNEK ELJÁRÁSI SZABÁLYZATA
Tartalomjegyzék
BEVEZETŐ RENDELKEZÉSEK
6
1. cikk
Fogalmak
6
I. CÍM
A KÖZSZOLGÁLATI TÖRVÉNYSZÉK SZERVEZETE
7
1. FEJEZET
A Közszolgálati Törvényszék elnöke és tagjai
7
2. cikk
A bírák megbízatási ideje
7
3. cikk
Eskütétel
7
4. cikk
Ünnepélyes kötelezettségvállalás
7
5. cikk
A bíró hivatalából való elmozdítása
7
6. cikk
Rangsor
8
7. cikk
A Közszolgálati Törvényszék elnökének megválasztása
8
8. cikk
A Közszolgálati Törvényszék elnökének hatásköre
8
9. cikk
A Közszolgálati Törvényszék elnökének helyettesítése
9
2. FEJEZET
Ítélkező testületek
9
10. cikk
Ítélkező testületek
9
11. cikk
A tanácsok megalakítása
9
12. cikk
Tanácselnökök
9
13. cikk
Rendes ítélkező testület – Az ügyek kiosztása a tanácsoknak
9
14. cikk
Az ügy teljes ülés vagy öt bíróból álló tanács elé utalása
10
15. cikk
Az ügy egyesbíró elé utalása
10
3. FEJEZET
Hivatal és szervezeti egységek
10
1. szakasz –
Hivatal
10
16. cikk
A hivatalvezető kinevezése
10
17. cikk
A hivatalvezető megbízatásának megszűnése
11
18. cikk
Hivatalvezető-helyettes
11
19. cikk
A hivatalvezető távolléte vagy akadályoztatása
11
20. cikk
A hivatalvezető hatáskörei
11
21. cikk
Nyilvántartás vezetése
12
22. cikk
Az ügy iratanyagába és a nyilvántartásba való betekintés
12
2. szakasz –
A Közszolgálati Törvényszék egyéb szervezeti egységei
12
23. cikk
Tisztviselők és egyéb alkalmazottak
12
4. FEJEZET
A Közszolgálati Törvényszék működése
12
24. cikk
A Közszolgálati Törvényszék üléseinek napja, időpontja és helye
12
25. cikk
A Közszolgálati Törvényszék éves munkarendje
13
26. cikk
Határozatképesség
13
27. cikk
Bíró távolléte vagy akadályoztatása
13
28. cikk
Az öt bíróból álló tanács valamely bírájának a tárgyalást megelőző távolléte vagy akadályoztatása
13
29. cikk
A tanácskozásokra vonatkozó szabályok
13
30. cikk
A tanácskozásokon részt vevő bírák száma
14
II. CÍM
ELJÁRÁSI RENDELKEZÉSEK
14
1. FEJEZET
Általános rendelkezések
14
1. szakasz –
A meghatalmazottak, tanácsadók és ügyvédek
14
31. cikk
A meghatalmazottak, tanácsadók és ügyvédek jogosultsága
14
32. cikk
Kiváltságok, mentességek és kedvezmények
14
33. cikk
A mentesség megvonása
15
34. cikk
Az eljárásból való kizárás
15
35. cikk
Egyetemi vagy főiskolai oktatók
15
2. szakasz –
Kézbesítés
15
36. cikk
Kézbesítés
15
3. szakasz –
Határidők
16
37. cikk
Határidő-számítás
16
38. cikk
A távolságra tekintettel járó határidő
16
39. cikk
A határidők megállapítása és meghosszabbítása
16
4. szakasz –
Az ügyek elbírálásának módjai
17
40. cikk
Az ügyek elbírálásának módjai
17
41. cikk
Az ügyek elbírálásának sorrendje
17
42. cikk
A felfüggesztés esetei és az eljárás
17
43. cikk
A felfüggesztés tartama és joghatásai
17
44. cikk
Az ügyek egyesítése és elkülönítése, egy ügy több ügyre bontása
18
5. szakasz –
Eljárási iratok, dokumentumok és mellékletek
18
45. cikk
Az eljárási iratok benyújtása
18
46. cikk
Az eljárási iratok terjedelme
19
47. cikk
A dokumentumok és mellékletek bizalmas jellege
19
48. cikk
Névtelenség
19
2. FEJEZET
A rendes eljárás
19
1. szakasz –
Az eljárás írásbeli szakasza
19
49. cikk
Általános szabály
19
50. cikk
Keresetlevél
20
51. cikk
A keresetlevél kézbesítése és közlemény a Hivatalos Lapban
20
52. cikk
Az ügyek ítélkező testületeknek történő első kiosztása
20
53. cikk
Ellenkérelem
21
54. cikk
A dokumentumok megküldése
21
55. cikk
Második beadványváltás
21
2. szakasz –
Jogalapok és bizonyítékok az eljárás során
22
56. cikk
Új jogalapok
22
57. cikk
Új bizonyítékok előterjesztése és felajánlása
22
3. szakasz –
Előzetes jelentés
22
58. cikk
Előzetes jelentés
22
4. szakasz –
Az eljárás szóbeli szakasza
22
59. cikk
Tárgyalás tartása
22
60. cikk
A tárgyalás időpontja
22
61. cikk
Közös tárgyalás
23
62. cikk
A felek tárgyalásról való távolmaradása
23
63. cikk
A tárgyalás menete
23
64. cikk
A szóbeli szakasz befejezése és újbóli megnyitása
23
65. cikk
A tárgyalási jegyzőkönyv
23
66. cikk
A tárgyalásról készített hangfelvétel
23
3. FEJEZET
Pervezető intézkedések és bizonyításfelvétel
24
1. szakasz –
Célok
24
67. cikk
Célok
24
2. szakasz –
Pervezető intézkedések
24
68. cikk
Tárgy
24
69. cikk
Eljárás
24
3. szakasz –
Bizonyításfelvétel
25
70. cikk
Tárgy
25
71. cikk
Eljárás
25
72. cikk
A tanú idézése
25
73. cikk
Tanúkihallgatás
26
74. cikk
A tanú kötelezettségei
26
75. cikk
Szakértői vélemény
26
76. cikk
Hamis tanúvallomás és hamis szakértői vélemény
27
77. cikk
A tanúval vagy szakértővel szembeni kifogás
27
78. cikk
A tanúk és a szakértők költségei
27
79. cikk
Jogsegély iránti megkeresés
28
4. FEJEZET
Kifogás és közbenső kérdés
28
80. cikk
Áttétel
28
81. cikk
Nyilvánvalóan elutasítandó kereset
28
82. cikk
Eljárásgátló okok fennállása miatti elfogadhatatlanság
28
83. cikk
Az ügy érdemét nem érintő határozathozatal iránti kérelem
29
84. cikk
Elállás
29
85. cikk
Okafogyottság
29
5. FEJEZET
Beavatkozás
29
86. cikk
Beavatkozási kérelem
29
87. cikk
A beavatkozási kérelem tárgyában hozott határozat
30
88. cikk
A beadványok benyújtása és a beadványokra vonatkozó észrevételek
30
89. cikk
Beavatkozó félként történő perbehívás
31
6. FEJEZET
A jogviták egyezség útján történő rendezése
31
90. cikk
Eljárási szabályok
31
91. cikk
A felek közötti egyezség
32
92. cikk
Az egyezség útján történő rendezés és a bírósági eljárás
32
7. FEJEZET
Ítéletek és végzések
32
93. cikk
Az ítélet kihirdetésének napja
32
94. cikk
Az ítélet tartalma
32
95. cikk
Az ítélet kihirdetése és kézbesítése
33
96. cikk
A végzés tartalma
33
97. cikk
A végzés aláírása és kézbesítése
33
98. cikk
Az ítéletek és a végzések kötelező ereje
34
99. cikk
Az Európai Unió Hivatalos Lapjában való közzététel
34
8. FEJEZET
Költségek és az eljárással összefüggő ügyviteli költségek
34
100. cikk
Rendelkezés a költségekről
34
101. cikk
A költségviselés általános szabálya
34
102. cikk
Méltányosság és szükségtelenül vagy rosszhiszeműen okozott költségek
34
103. cikk
A költségviselés különös szabályai
34
104. cikk
Végrehajtási költségek
35
105. cikk
Megtérítendő költségek
35
106. cikk
A megtérítendő költségek vitatása
35
107. cikk
Fizetési módok
35
108. cikk
Az eljárással összefüggő ügyviteli költségek
36
109. cikk
Pénzösszeg visszaélésszerű keresetek miatti letétbe helyezése
36
9. FEJEZET
Költségmentesség
36
110. cikk
Anyagi feltételek
36
111. cikk
Alaki feltételek
36
112. cikk
Eljárás és határozat
37
113. cikk
Előlegek és a költségek átvállalása
37
114. cikk
A költségmentesség visszavonása
38
10. FEJEZET
Különleges eljárások
38
1. szakasz –
A végrehajtás felfüggesztése és egyéb ideiglenes intézkedések
38
115. cikk
A végrehajtás felfüggesztése vagy más ideiglenes intézkedés iránti kérelem
38
116. cikk
Eljárás
38
117. cikk
A kérelem tárgyában hozott határozat
39
118. cikk
A körülmények megváltozása
39
119. cikk
Új kérelem
39
120. cikk
A végrehajtás felfüggesztése
39
2. szakasz –
Mulasztási ítélet
39
121. cikk
Mulasztási ítélet
39
11. FEJEZET
Az ítéletekre és végzésekre vonatkozó kérelmek és jogorvoslatok
40
1. szakasz –
Kijavítás
40
122. cikk
A határozatok kijavítása
40
2. szakasz –
A határozathozatal elmulasztása
40
123. cikk
A költségekről való rendelkezés elmulasztása
40
3. szakasz –
Ellentmondás
40
124. cikk
Ellentmondás
40
4. szakasz –
Harmadik személy jogorvoslata
41
125. cikk
Harmadik személy jogorvoslata
41
5. szakasz –
A Közszolgálati Törvényszék határozatainak értelmezése
42
126. cikk
A Közszolgálati Törvényszék határozatainak értelmezése
42
6. szakasz –
Perújítás
42
127. cikk
Perújítás
42
7. szakasz –
A hatályon kívül helyezést követően a Közszolgálati Törvényszék elé visszautalt ügyek
43
128. cikk
Hatályon kívül helyezést követő visszautalás
43
129. cikk
A visszautalt ügy kiosztása
43
130. cikk
A visszautalt ügy vizsgálata
44
131. cikk
Költségek visszautalás után
44
III. CÍM
ZÁRÓ RENDELKEZÉSEK
44
132. cikk
Végrehajtási rendelkezések
44
133. cikk
Hatályon kívül helyezés
44
134. cikk
Az eljárási szabályzat kihirdetése és hatálybalépése
45
AZ EURÓPAI UNIÓ KÖZSZOLGÁLATI TÖRVÉNYSZÉKÉNEK ELJÁRÁSI SZABÁLYZATA
AZ EURÓPAI UNIÓ KÖZSZOLGÁLATI TÖRVÉNYSZÉKE
tekintettel az Európai Unió működéséről szóló szerződésre és különösen annak 257. cikke ötödik bekezdésére,
tekintettel az Európai Atomenergia-közösséget létrehozó szerződésre és különösen annak 106a. cikke (1) bekezdésére,
tekintettel az Európai Unió Bíróságának alapokmányáról szóló jegyzőkönyvre (1), és különösen annak 62c. cikkére, valamint az I. melléklete 7. cikkének (1) bekezdésére,
mivel:
(1)
Figyelembe kell venni a Bíróság eljárási szabályzatának 2012. szeptember 25-én elfogadott átdolgozott változatát (2), és egyidejűleg tekintettel kell lenni a Közszolgálati Törvényszék hatáskörébe utalt peres ügyek sajátos jellegére.
(2)
Ezenfelül a Közszolgálati Törvényszék 2007. július 25-én elfogadott eljárási szabályzatának (3) alkalmazása rávilágított arra, hogy egyes rendelkezéseit ki kell igazítani.
(3)
Konkrétabban, a szerzett tapasztalatok alapján többek között a bizalmas jellegre és a névtelenségre alkalmazandó egyes szabályok kiegészítése és pontosítása szükséges.
(4)
Annak érdekében, hogy meg lehessen őrizni a peres eljárások növekvő számával szembesülő igazságszolgáltatási fórum képességét arra, hogy az elé terjesztett ügyeket ésszerű időn belül elbírálhassa, folytatni kell azokat az erőfeszítéseket, amelyeket az igazságszolgáltatási fórum az előtte folyamatban lévő eljárások időtartamának csökkentése érdekében kifejt, mégpedig többek között azzal, hogy szükség esetén korlátozzák az eljárási iratok hosszúságát, amitől csak akkor lehet eltérni, ha ezt az ügy sajátosságai igazolják, illetve hogy a nyilvánvalóan visszaélésszerű keresetek tekintetében megerősítésre kerülnek a Közszolgálati Törvényszék részéről felmerült költségek megtérítésére vonatkozó eszközök.
(5)
A Közszolgálati Törvényszék által alkalmazott szabályok átláthatóbbá tétele érdekében végezetül át kell alakítani az eljárási szabályzat szerkezetét, egyértelműbbé kell tenni egyes szabályokat vagy az alkalmazásuk feltételeit, többek között a pervezető intézkedések, a bizonyításfelvétel, az ellentmondás és a harmadik személy jogorvoslata tekintetében, valamint törölni kell egyes meghaladottá vált vagy nem alkalmazott szabályokat,
a Bíróság egyetértésével,
a Tanács 2014. április 14-i jóváhagyásával,
ELFOGADTA EZT AZ ELJÁRÁSI SZABÁLYZATOT:
BEVEZETŐ RENDELKEZÉSEK
1. cikk
Fogalmak
(1)   A jelen eljárási szabályzatban:
a)
az Európai Unióról szóló szerződés rendelkezéseinek hivatkozása az e szerződés vonatkozó cikke számának megjelölésével, a szám előtt pedig az „EUSZ” rövidítés feltüntetésével történik;
b)
az Európai Unió működéséről szóló szerződés rendelkezéseinek hivatkozása az e szerződés vonatkozó cikke számának megjelölésével, a szám előtt pedig az „EUMSZ” rövidítés feltüntetésével történik;
c)
az Európai Atomenergia-közösséget létrehozó szerződés rendelkezéseinek hivatkozása az e szerződés vonatkozó cikke számának megjelölésével, a szám előtt pedig az „EAKSZ” rövidítés feltüntetésével történik;
d)
az Európai Unió Bíróságának alapokmányáról szóló jegyzőkönyv megjelölése: „alapokmány”;
e)
az Európai Unió tisztviselőinek személyzeti szabályzatát és az Európai Unió egyéb alkalmazottainak alkalmazási feltételeit megállapító rendelet megjelölése: „személyzeti szabályzat”.
(2)   A jelen eljárási szabályzat alkalmazásában:
a)
a „Közszolgálati Törvényszék” az Európai Unió Közszolgálati Törvényszéke, illetve a valamely tanács vagy egyesbíró által elbírált ügyekben ez a tanács vagy bíró;
b)
a „Közszolgálati Törvényszék elnöke” minden esetben ezen igazságszolgáltatási fórum elnöke, az „elnök” pedig az ítélkező testület elnöke;
c)
az „általános értekezlet” a Közszolgálati Törvényszék bíráiból álló kollegiális szerv, amely véleményt nyilváníthat bármely igazgatási kérdésről, valamint az ügyeknek a különböző ítélkező testületeknek való kiosztására vonatkozó, illetve a több ítélkező testületet érintő igazságszolgáltatási kérdésekről, anélkül azonban, hogy ezen igazságszolgáltatási kérdések esetében döntései kötelezőek lennének az említett testületekre;
d)
„intézmények” az EUSZ 13. cikk (1) bekezdése szerinti uniós intézmények, valamint azok a szervek és hivatalok, amelyeket a Szerződések vagy az azok végrehajtására elfogadott jogi aktusok hoztak létre, és amelyek a Közszolgálati Törvényszék előtt félként járhatnak el.
I. CÍM
A KÖZSZOLGÁLATI TÖRVÉNYSZÉK SZERVEZETE
1. FEJEZET
A Közszolgálati Törvényszék elnöke és tagjai
2. cikk
A bírák megbízatási ideje
(1)   A bíró megbízatási ideje a kinevezési okiratban megjelölt napon kezdődik.
(2)   Kezdőnapra vonatkozó rendelkezés hiányában a megbízatási idő a kinevezési okiratnak az Európai Unió Hivatalos Lapjában való közzétételének napján kezdődik.
3. cikk
Eskütétel
Hivatalba lépése előtt a bíró a következő, az alapokmány 2. cikkében előírt esküt teszi a Bíróság előtt:
„Esküszöm, hogy feladataimat pártatlanul és lelkiismeretesen fogom ellátni; esküszöm, hogy a tanácskozások titkosságát megőrzöm.”
4. cikk
Ünnepélyes kötelezettségvállalás
Közvetlenül az eskü letételét követően a bíró nyilatkozatot ír alá, amellyel az alapokmány 4. cikkének harmadik bekezdésében meghatározott ünnepélyes kötelezettségvállalást tesz.
5. cikk
A bíró hivatalából való elmozdítása
(1)   Ha a Bíróság az alapokmány 6. cikke alapján – a Közszolgálati Törvényszékkel folytatott konzultáció után – arról határoz, hogy a Közszolgálati Törvényszék valamely bírája továbbra is megfelel-e az előírt feltételeknek, illetve továbbra is eleget tesz-e a hivatalából eredő kötelezettségeknek, a Közszolgálati Törvényszék elnöke felhívja az érintett bírót arra, hogy adja elő észrevételeit.
(2)   A Közszolgálati Törvényszék a hivatalvezető távollétében határoz.
A szavazás titkos; az érintett bíró nem vesz részt a tanácskozáson.
(3)   A Közszolgálati Törvényszék a véleményét indokolni köteles.
Olyan vélemény elfogadásához, amely azt állapítja meg, hogy a Közszolgálati Törvényszék valamely bírája már nem felel meg az előírt feltételeknek, illetve már nem tesz eleget a hivatalából eredő kötelezettségeknek, a Közszolgálati Törvényszék bírái többségének szavazata szükséges. Ebben az esetben a szavazás számszerű eredményét közölni kell a Bírósággal.
6. cikk
Rangsor
(1)   A bírák rangsora a következő:
—
a Közszolgálati Törvényszék elnöke,
—
a tanácselnökök, a Közszolgálati Törvényszék tagjaként hivatalukban eltöltött idő szerinti sorrendben,
—
a többi bíró, szintén a Közszolgálati Törvényszék tagjaként hivatalukban eltöltött idő szerinti sorrendben.
(2)   Ha a hivatalukban eltöltött idejük egyenlő, a rangsor az életkor alapján kerül megállapításra.
(3)   Azok a bírák, akiknek a megbízatása megújításra kerül, megtartják korábbi helyüket a rangsorban.
7. cikk
A Közszolgálati Törvényszék elnökének megválasztása
(1)   Az alapokmány I. melléklete 4. cikke (1) bekezdésének megfelelően a Közszolgálati Törvényszék elnökét a bírák maguk közül választják meg, hároméves időtartamra. Az elnök megbízatása megújítható.
(2)   Ha a Közszolgálati Törvényszék elnökének megbízatása a rendes megbízatási idő lejártát megelőzően megszűnik, a Közszolgálati Törvényszék a megbízatási idő hátralévő részére új elnököt választ.
(3)   Az e cikkben előírt választások titkos szavazással történnek. Azt a bírót kell megválasztottnak tekinteni, aki megkapta a Közszolgálati Törvényszék bírái több mint felének szavazatát. Ha egy bíró sem éri el ezt a többséget, annak eléréséig további fordulókat tartanak.
(4)   A Közszolgálati Törvényszék megválasztott elnökének nevét közzé kell tenni az Európai Unió Hivatalos Lapjában.
8. cikk
A Közszolgálati Törvényszék elnökének hatásköre
(1)   A Közszolgálati Törvényszék elnöke elnököl a következő ítélkező testületek tárgyalásain és tanácskozásain:
—
teljes ülés,
—
öt bíróból álló tanács,
—
minden olyan három bíróból álló tanács, amelybe be van osztva.
(2)   A Közszolgálati Törvényszék elnöke irányítja a Közszolgálati Törvényszék munkáját, és gondoskodik a Közszolgálati Törvényszék szervezeti egységeinek megfelelő működéséről. Elnököl az általános értekezleten.
(3)   A Közszolgálati Törvényszék elnöke képviseli a Közszolgálati Törvényszéket.
9. cikk
A Közszolgálati Törvényszék elnökének helyettesítése
A Közszolgálati Törvényszék elnökének távolléte vagy akadályoztatása esetén, illetve ha az elnöki tisztség betöltetlen, az elnök feladatait a 6. cikk alkalmazásával megállapított rangsor szerint kell ellátni.
2. FEJEZET
Ítélkező testületek
10. cikk
Ítélkező testületek
Az alapokmány I. melléklete 4. cikke (2) bekezdésének megfelelően a Közszolgálati Törvényszék teljes ülésben, öt bíróból álló tanácsban, három bíróból álló tanácsban vagy egyesbíróként jár el.
11. cikk
A tanácsok megalakítása
(1)   A Közszolgálati Törvényszék három bíróból álló tanácsokat hoz létre. A Közszolgálati Törvényszék öt bíróból álló tanácsot is létrehozhat.
(2)   A Közszolgálati Törvényszék beosztja a bírákat a tanácsokba. Ha a tanácsba beosztott bírák száma meghaladja az eljáró bírák számát, a Közszolgálati Törvényszék dönt az ítélkező testületben részt vevő bírák kijelölésének módjáról.
(3)   Az e cikknek megfelelően hozott határozatokat közzé kell tenni az Európai Unió Hivatalos Lapjában.
12. cikk
Tanácselnökök
(1)   Az alapokmány I. melléklete 4. cikke (3) bekezdésének megfelelően a bírák maguk közül választják meg a három bíróból álló tanácsok elnökeit, hároméves időtartamra. Az elnökök megbízatása megújítható.
(2)   A 7. cikk (2)–(4) bekezdésének rendelkezései alkalmazandók.
(3)   A tanácselnökök irányítják a tanácsaik munkáját, és elnökölnek a tanácsaik tárgyalásain és tanácskozásain.
(4)   A tanácselnök távolléte vagy akadályoztatása esetén, illetve ha a tanácselnöki tisztség betöltetlen, a tanácselnök feladatait a tanácsnak a 6. cikk alkalmazásával megállapított rangsor szerinti tagja látja el.
(5)   Ha az ítélkező testület kivételesen a Közszolgálati Törvényszék elnökével egészül ki, akkor ő elnököl.
13. cikk
Rendes ítélkező testület – Az ügyek kiosztása a tanácsoknak
(1)   A 14. és 15. cikkre is figyelemmel, a Közszolgálati Törvényszék három bíróból álló tanácsban jár el.
(2)   A Közszolgálati Törvényszék meghatározza azokat az ismérveket, amelyek alapján az ügyeket az említett tanácsoknak kiosztják, illetve másik tanácsnak osztják ki, különösen az ügyek közötti összefüggés miatt, illetve az említett tanácsok közötti kiegyensúlyozott és koherens feladatmegosztás érdekében.
(3)   Az előző bekezdés szerinti határozatot közzé kell tenni az Európai Unió Hivatalos Lapjában.
14. cikk
Az ügy teljes ülés vagy öt bíróból álló tanács elé utalása
(1)   Ha a felmerült jogi kérdések bonyolultsága, az ügy jelentősége, illetve különleges körülmények indokolják, az ügy a Közszolgálati Törvényszék teljes ülése elé vagy az öt bíróból álló tanácshoz utalható.
(2)   Az utaló határozatot a teljes ülésben eljáró Közszolgálati Törvényszék hozza meg, az ügyben eljáró tanács vagy a Közszolgálati Törvényszék bármely tagjának javaslata alapján. E határozat meghozatalára az eljárás során bármikor sor kerülhet.
15. cikk
Az ügy egyesbíró elé utalása
(1)   Egyesbíróként az előadó bíró is eljárhat a három bíróból álló tanácsnak kiosztott ügyekben, ha azok – tekintettel a felmerült jogi és ténybeli kérdések bonyolultságának hiányára, az ügy korlátozott jelentőségére és egyéb különleges körülmények hiányára – erre alkalmasak.
Az általános hatályú jogi aktusok jogszerűségével kapcsolatos ügyekben ki van zárva az egyesbíró elé utalás, kivéve, ha a jogszerűség kérdésére vonatkozóan a Bíróság, a Törvényszék vagy a Közszolgálati Törvényszék már határozatot hozott.
(2)   Az utaló határozatot a felek meghallgatását követően az a tanács hozza meg egyhangúlag, amely előtt az eljárás folyamatban van. E határozat meghozatalára az eljárás során bármikor sor kerülhet.
(3)   Ha az az egyesbíró, aki elé az ügyet utalták, távol van, vagy akadályoztatva van, a Közszolgálati Törvényszék elnöke ennek a bírónak a helyettesítésére másik bírót jelöl ki.
(4)   Az egyesbíró visszautalja az ügyet a tanács elé, ha megállapítja, hogy az (1) bekezdés szerinti feltételek már nem állnak fenn.
(5)   Azokban az ügyekben, amelyekben egyesbíró jár el, az elnök hatáskörét az egyesbíró gyakorolja.
3. FEJEZET
Hivatal és szervezeti egységek
1. szakasz
Hivatal
16. cikk
A hivatalvezető kinevezése
(1)   A hivatalvezetőt a Közszolgálati Törvényszék nevezi ki.
(2)   A hivatalvezetői tisztség megüresedése esetén felhívást kell közzétenni az Európai Unió Hivatalos Lapjában. Az érdekelt személyeknek három hétnél nem rövidebb határidőn belül kell a pályázatukat benyújtaniuk, csatolva az egyetemi végzettségükre, nyelvtudásukra, jelenlegi és korábbi szakmai tevékenységükre, az igazságügyi és nemzetközi területen szerzett esetleges tapasztalataikra, valamint az állampolgárságukra vonatkozó valamennyi adatot.
(3)   A kinevezés kitűzött időpontja előtt két héttel a Közszolgálati Törvényszék elnöke ismerteti a bírákkal a benyújtott pályázatokat.
(4)   A szavazás a 7. cikk (3) bekezdésében meghatározott eljárás szerint történik.
(5)   A hivatalvezetőt hatéves időtartamra nevezik ki. A hivatalvezető újraválasztható. A Közszolgálati Törvényszék a hivatalban lévő hivatalvezetőt az e cikk (2) és (3) bekezdésében meghatározott eljárás lefolytatása nélkül is újraválaszthatja. Ebben az esetben a (4) bekezdés szerinti eljárás alkalmazandó.
(6)   Hivatalba lépése előtt a hivatalvezető a Közszolgálati Törvényszék előtt leteszi a 3. cikkben előírt esküt, és aláírja a 4. cikkben előírt nyilatkozatot.
(7)   A hivatalvezető nevét közzé kell tenni az Európai Unió Hivatalos Lapjában.
17. cikk
A hivatalvezető megbízatásának megszűnése
(1)   A hivatalvezetőt csak akkor lehet tisztségéből elmozdítani, ha már nem felel meg az előírt feltételeknek, vagy már nem tesz eleget a tisztségéből eredő kötelezettségeknek. A Közszolgálati Törvényszék azt követően határoz, hogy lehetőséget biztosított a hivatalvezetőnek arra, hogy észrevételeit előadja.
(2)   Ha a hivatalvezető megbízatása rendes megbízatási idejének lejárta előtt megszűnik, a Közszolgálati Törvényszék hatéves időtartamra új hivatalvezetőt nevez ki.
18. cikk
Hivatalvezető-helyettes
A Közszolgálati Törvényszék a hivatalvezető kinevezésére megállapított eljárás szerint hivatalvezető-helyettest nevezhet ki a hivatalvezető munkájának segítése, illetve távolléte vagy akadályoztatása esetén a hivatalvezető helyettesítése céljából.
19. cikk
A hivatalvezető távolléte vagy akadályoztatása
(1)   A Közszolgálati Törvényszék elnöke kijelöli azokat a tisztviselőket vagy egyéb alkalmazottakat, akik a hivatalvezető és – adott esetben – a hivatalvezető-helyettes távolléte, akadályoztatása esetén vagy ha tisztségük betöltetlen, a hivatalvezető feladatait ellátják.
(2)   Amikor a Közszolgálati Törvényszék a hivatalvezető jelenléte nélkül ülésezik, szükség esetén megbízza a 6. cikk szerinti rangsorban leghátul álló bírót, hogy készítsen jegyzőkönyvet, amelyet az elnök és ez a bíró ír alá.
20. cikk
A hivatalvezető hatáskörei
(1)   A hivatalvezető – a Közszolgálati Törvényszék elnökének felügyelete alatt – felelős a Hivatal működéséért; feladatkörébe tartozik különösen a dokumentumok átvétele, megküldése és őrzése, valamint a kézbesítéseknek a jelen eljárási szabályzatban előírtak szerinti teljesítése.
(2)   A hivatalvezető segíti a Közszolgálati Törvényszék tagjait hivatali feladataik ellátásában. Az 5. cikkre, a 17. cikk (1) bekezdésére és a 29. cikkre is figyelemmel, a hivatalvezető részt vesz a Közszolgálati Törvényszék ülésein, és azokról jegyzőkönyvet készít.
(3)   A hivatalvezető őrzi a pecséteket, és ő felel az irattárért. Gondozza a Közszolgálati Törvényszék kiadványait és különösen a Határozatok Tárát.
(4)   A hivatalvezető – a Közszolgálati Törvényszék elnökének felügyelete alatt – felelős a Közszolgálati Törvényszék igazgatásáért, és gondoskodik az arra vonatkozó bevételek és kiadások végrehajtásáról; ebben a tevékenységében az intézmény szervezeti egységei segítik.
21. cikk
Nyilvántartás vezetése
(1)   A Hivatalban a hivatalvezető felügyelete alatt nyilvántartást vezetnek, amelybe benyújtásuk sorrendjében bejegyeznek minden eljárási iratot. A nyilvántartásba tett bejegyzések és a hivatalvezető által az eredeti példányokra vagy az e célból bemutatott másolatokra írt feljegyzések közokiratnak minősülnek.
(2)   A jogvitának a 90. cikk értelmében vett egyezség útján történő rendezése céljából készített iratokat a Hivatal elkülönítve tartja nyilván.
22. cikk
Az ügy iratanyagába és a nyilvántartásba való betekintés
(1)   A 44. cikk (3) bekezdése, valamint a 47. és 87. cikk sérelme nélkül az eljárásban részt vevő felek:
—
a Hivatalban betekinthetnek az ügy iratanyagába és a nyilvántartásnak az ügyükre vonatkozó kivonataiba;
—
a Közszolgálati Törvényszék által a hivatalvezető javaslata alapján megállapított hivatali díjszabás szerinti díj megfizetése ellenében megkaphatják az eljárási iratok és azok mellékletei, az ítéletek és a végzések további másolatait, valamint az ügy többi iratának és a nyilvántartás kivonatainak másolatait; e másolatokat adott esetben hitelesíteni kell.
(2)   Harmadik személy – legyen akár magán-, akár közjogi személy – csak az elnök által a felek meghallgatását követően megadott kifejezett engedéllyel jogosult betekinteni az ügy iratanyagába. Ezt az engedélyt – akár részben, akár teljes körűen – csak írásbeli kérelemre lehet megadni, amelyben részletesen igazolni kell a harmadik félnek az említett iratanyagba való betekintéshez fűződő jogos érdekét. A betekintésre a Hivatalban kerül sor.
A hivatali díjszabás szerinti díj megfizetése ellenében bármely harmadik személy másolatot kaphat az ítéletekről és a végzésekről. E másolatokat hitelesíteni kell, ha az ahhoz fűződő jogos érdeket igazolják.
A Közszolgálati Törvényszék elnöke minden olyan személynek engedélyt adhat a nyilvántartásba a Hivatalban történő betekintésre és arra, hogy abból a hivatali díjszabás szerinti díj megfizetése ellenében másolatokat vagy kivonatokat kapjon, akinek ehhez igazolt érdeke fűződik.
Az ítéletek és végzések másolatainak kiadása, valamint a jelen bekezdés első vagy harmadik albekezdésében említett engedély megadása során szükség szerint figyelembe kell venni a 44. cikk (3) bekezdését, a 47. és 48. cikket, a 87. cikk (3) bekezdését, valamint az e rendelkezések alapján hozott határozatokat.
2. szakasz
A Közszolgálati Törvényszék egyéb szervezeti egységei
23. cikk
Tisztviselők és egyéb alkalmazottak
Azokat a tisztviselőket és egyéb alkalmazottakat, akiknek feladata a Közszolgálati Törvényszék elnöke, a bírák és a hivatalvezető közvetlen segítése, a személyzeti szabályzat rendelkezéseinek megfelelően nevezik ki. Ezek a tisztviselők és alkalmazottak – a Közszolgálati Törvényszék elnökének felügyelete alatt – a hivatalvezetőnek tartoznak felelősséggel.
4. FEJEZET
A Közszolgálati Törvényszék működése
24. cikk
A Közszolgálati Törvényszék üléseinek napja, időpontja és helye
(1)   A Közszolgálati Törvényszék üléseinek napját és időpontját az elnök tűzi ki.
(2)   A Közszolgálati Törvényszék dönthet úgy, hogy egy vagy több ülést a Közszolgálati Törvényszék székhelyén kívül tart.
25. cikk
A Közszolgálati Törvényszék éves munkarendje
(1)   A törvénykezési év az adott naptári évben október 1-jén kezdődik, és a következő évben szeptember 30-ig tart.
(2)   A törvénykezési szünetek időpontját és a hivatalos munkaszüneti napok jegyzékét, amelyeket a Bíróság állapít meg és az Európai Unió Hivatalos Lapjában közzétesz, a Közszolgálati Törvényszékre is alkalmazni kell.
(3)   A törvénykezési szünetek alatt a Közszolgálati Törvényszék elnökének hatáskörét a Közszolgálati Törvényszék székhelyén – a hivatalvezetővel kapcsolatot tartva – a Közszolgálati Törvényszék elnöke gyakorolja, vagy pedig az a tanácselnök, illetve másik bíró, akit az elnök saját helyettesítésére felkér. Sürgős esetben a Közszolgálati Törvényszék elnöke a törvénykezési szünet alatt is összehívhatja a bírákat.
(4)   A Közszolgálati Törvényszék indokolt esetben a bírák részére szabadságot engedélyezhet.
26. cikk
Határozatképesség
A Közszolgálati Törvényszék csak akkor jár el érvényesen, ha határozatképessége az alábbiak szerint biztosított:
—
öt bíró a teljes ülés esetében,
—
három bíró az öt bíróból álló tanács és a három bíróból álló tanácsok esetében, az alapokmány 17. cikke második bekezdésének megfelelően.
27. cikk
Bíró távolléte vagy akadályoztatása
(1)   Ha valamelyik bíró távolléte vagy akadályoztatása miatt nincs jelen a határozatképességhez szükséges számú bíró, az elnök a távollét vagy akadályoztatás megszűnéséig elnapolja az ülést.
(2)   A tanács határozatképességének biztosításához az elnök – ha a megfelelő igazságszolgáltatás megköveteli – kiegészítheti az ítélkező testületet ugyanazon tanács valamely másik bírájával, vagy ennek hiányában javasolhatja a Közszolgálati Törvényszék elnökének valamely másik tanács bírájának kijelölését. A helyettesítést ellátó bíró rotációs rendszerben, a 6. cikkben megállapított rangsorral ellentétes sorrendben kerül kijelölésre.
(3)   Ha az ítélkező testület az előző bekezdés alkalmazásával a tárgyalást követően egészült ki, a szóbeli szakasz újból megnyílik, kivéve, ha a Közszolgálati Törvényszék a felek egyetértésével és annak érdekében, hogy képes legyen az ügyeket ésszerű időn belül elbírálni, úgy határoz, hogy nem tart újabb tárgyalást. Kötelező újból megnyitni az eljárás szóbeli szakaszát, ha a távollét vagy akadályoztatás több olyan bírót érint, aki részt vett a tárgyaláson.
28. cikk
Az öt bíróból álló tanács valamely bírájának a tárgyalást megelőző távolléte vagy akadályoztatása
Az öt bíróból álló tanács valamely bírájának a tárgyalást megelőző távolléte vagy akadályoztatása esetén a Közszolgálati Törvényszék elnöke a 6. cikkben megállapított rangsorral ellentétes sorrendben – rotációs rendszerben – másik bírót jelöl ki. Ha a bírák száma nem éri el az ötöt, a tárgyalást azzal a feltétellel lehet megtartani, hogy biztosítják a határozatképességet.
29. cikk
A tanácskozásokra vonatkozó szabályok
(1)   A Bíróság tanácskozásai titkosak, és azok titkosságát később is meg kell őrizni.
(2)   A 27. cikk (3) bekezdésének sérelme nélkül, ha tárgyalás tartására került sor, akkor a tanácskozásokon kizárólag a tárgyaláson részt vevő bírák vehetnek részt.
(3)   A tanácskozásokon részt vevő valamennyi bíró kifejti és indokolja véleményét.
(4)   A Közszolgálati Törvényszék határozatát a bírák többsége által a végső vitát követően elfogadott álláspont határozza meg.
(5)   Amikor a Közszolgálati Törvényszék tanácskozása igazgatási kérdéseket érint, a hivatalvezető is jelen van, kivéve, ha a Közszolgálati Törvényszék másként határoz.
30. cikk
A tanácskozásokon részt vevő bírák száma
Az alapokmány 17. cikke első bekezdésének és az alapokmány I. melléklete 5. cikke első bekezdésének megfelelően, ha az öt bíróból álló tanácsban vagy a teljes ülésben valamely bíró távolléte vagy akadályoztatása miatt a bírák páros számban vannak jelen, a 6. cikkben megállapított rangsorral ellentétes sorrendben leghátul álló bíró a tanácskozáson nem vesz részt, kivéve, ha ő az előadó bíró. Ez utóbbi esetben az említett rangsorral ellentétes sorrendben közvetlenül utána következő bíró nem vesz részt a tanácskozáson.
II. CÍM
ELJÁRÁSI RENDELKEZÉSEK
1. FEJEZET
Általános rendelkezések
1. szakasz
A meghatalmazottak, tanácsadók és ügyvédek
31. cikk
A meghatalmazottak, tanácsadók és ügyvédek jogosultsága
(1)   Az alapokmány 19. cikkének első bekezdése alapján a valamely tagállam vagy intézmény nevében eljáró meghatalmazottak, tanácsadók és ügyvédek kötelesek jogosultságukat az általuk képviselt fél által kiállított hivatalos dokumentum vagy meghatalmazás Hivatalhoz történő benyújtásával igazolni.
(2)   Az alapokmány 19. cikkének első, harmadik és negyedik bekezdése alapján az ügyvédek kötelesek igazolást benyújtani a Hivatalhoz arról, hogy jogosultak eljárni valamely tagállam bírósága, illetve az EGT-megállapodás valamely más részes államának bírósága előtt.
32. cikk
Kiváltságok, mentességek és kedvezmények
(1)   Azok a meghatalmazottak, tanácsadók és ügyvédek, akik a Közszolgálati Törvényszék vagy a Közszolgálati Törvényszék által jogsegély nyújtása iránt megkeresett igazságügyi hatóság előtt megjelennek, az általuk az üggyel vagy a felekkel kapcsolatban, szóban vagy írásban tett nyilatkozatok miatt nem vonhatók felelősségre.
(2)   A meghatalmazottak, tanácsadók és ügyvédek ezenkívül a következő kiváltságokban és kedvezményekben részesülnek:
a)
az eljárással kapcsolatos valamennyi irat és dokumentum mentes mind az átvizsgálás, mind a lefoglalás alól. Vita esetén azokat a vámhatóság vagy a rendőrség pecséttel láthatja el, majd a Közszolgálati Törvényszékhez késedelem nélkül megküldi annak érdekében, hogy azokat a hivatalvezető és az érdekelt jelenlétében megvizsgálhassák;
b)
a meghatalmazottak, tanácsadók és ügyvédek a feladatuk ellátásához szükséges mértékben szabadon utazhatnak.
(3)   Az (1) és (2) bekezdésben említett kiváltságokat, mentességeket és kedvezményeket akkor biztosítják a meghatalmazottaknak, tanácsadóknak és ügyvédeknek, ha előzőleg teljesítik a 31. cikkben szereplő alakszerűségeket. A Közszolgálati Törvényszék hivatalvezetője szükség esetén igazolást állít ki részükre. Ennek érvényessége meghatározott időtartamra korlátozódik, amely az eljárás időtartamától függően meghosszabbítható vagy lerövidíthető.
33. cikk
A mentesség megvonása
(1)   A 32. cikkben meghatározott kiváltságokat, mentességeket és kedvezményeket kizárólag az eljárás megfelelő lefolytatása érdekében biztosítják.
(2)   A Közszolgálati Törvényszék megvonhatja a mentességet, ha úgy ítéli meg, hogy ez nem akadályozza az eljárás megfelelő lefolytatását.
A Közszolgálati Törvényszék az érintett meghatalmazott, tanácsadó vagy ügyvéd meghallgatását követően határoz.
34. cikk
Az eljárásból való kizárás
(1)   Ha a Közszolgálati Törvényszék úgy ítéli meg, hogy a meghatalmazottnak, a tanácsadónak vagy az ügyvédnek a Közszolgálati Törvényszékkel szemben tanúsított magatartása sérti a Közszolgálati Törvényszék tekintélyét vagy a megfelelő igazságszolgáltatás követelményeit, illetve ha ez a meghatalmazott, tanácsadó vagy ügyvéd a feladatai ellátásának céljára biztosított jogaival visszaél, erről tájékoztatja az érintettet. A Közszolgálati Törvényszék elnöke tájékoztathatja erről az érintett tekintetében illetékes hatóságokat; az érintettnek megküldik az e hatóságoknak címzett levél másolatát.
(2)   Ugyanezen indokok alapján a Közszolgálati Törvényszék az érintett meghallgatását követően indokolt végzéssel az eljárás során bármikor kizárhatja a meghatalmazottat, a tanácsadót vagy az ügyvédet az eljárásból. Ez a végzés azonnal végrehajtható.
(3)   Ha a meghatalmazottat, a tanácsadót vagy az ügyvédet kizárják az eljárásból, az eljárást az elnök által meghatározott időtartamra fel kell függeszteni, hogy az érintett fél másik meghatalmazottat, tanácsadót vagy ügyvédet bízhasson meg.
(4)   Az e cikk rendelkezései alapján hozott határozatok visszavonhatók.
35. cikk
Egyetemi vagy főiskolai oktatók
E szakasz rendelkezései azokra az egyetemi vagy főiskolai oktatókra is alkalmazandók, akik az alapokmány 19. cikkének megfelelően a Közszolgálati Törvényszék előtt eljárhatnak.
2. szakasz
Kézbesítés
36. cikk
Kézbesítés
(1)   A jelen eljárási szabályzat által előírt kézbesítés teljesítéséről a hivatalvezető gondoskodik oly módon, hogy a kézbesítendő irat másolatát ajánlott, tértivevényes postai küldeményként juttatja el a címzett választott kézbesítési címére, vagy úgy, hogy az irat másolatát – elismervény ellenében – személyesen adja át. A hivatalvezető készíti el és hitelesíti a kézbesítendő iratok másolatait, kivéve, ha azokat a felek a 45. cikk (2) bekezdése második albekezdésének megfelelően maguk nyújtják be.
(2)   Ha a címzett hozzájárult ahhoz, hogy a kézbesítést részére faxon teljesítsék, minden eljárási irat – beleértve a Közszolgálati Törvényszék ítéletét vagy végzését is – másolatát így küldik meg részére.
(3)   Ha technikai okokból, illetve az irat természete vagy terjedelme miatt a megküldés ily módon nem lehetséges, az iratot a címzettnek – megadott kézbesítési cím hiányában – az (1) bekezdésben meghatározott eljárás szerint lakóhelyére vagy székhelyére kézbesítik. A címzettet faxon értesítik erről. Az ajánlott levélnek a Közszolgálati Törvényszék székhelye szerinti postahivatalnál történő feladását követő tizedik napon a kézbesítést teljesítettnek kell tekinteni, kivéve, ha a tértivevényen más dátum szerepel, vagy ha a címzett a faxon történő értesítést követő három héten belül értesíti a hivatalvezetőt, hogy a kézbesítést részére nem teljesítették.
(4)   A Közszolgálati Törvényszék határozatban állapíthatja meg azokat a feltételeket, amelyek fennállása esetén az eljárási irat elektronikus úton is kézbesíthető. Ezt a határozatot közzé kell tenni az Európai Unió Hivatalos Lapjában.
3. szakasz
Határidők
37. cikk
Határidő-számítás
(1)   A Szerződések, az alapokmány, a személyzeti szabályzat és a jelen eljárási szabályzat által előírt eljárási határidőket a következő módon kell számítani:
a)
a napokban, hetekben, hónapokban vagy években megállapított határidő azon a napon kezdődik, amikor az esemény bekövetkezett, vagy a cselekményt végrehajtották; az esemény bekövetkezésének vagy a cselekmény végrehajtásának napja a kérdéses határidőbe nem számít bele;
b)
a hetekben, hónapokban vagy években megállapított határidő annak a napnak az elteltével jár le, amelyik az utolsó héten, hónapban vagy évben ugyanazt a megjelölést vagy számot viseli, mint az a nap, amelyen a határidő kezdetére okot adó esemény bekövetkezett, vagy cselekmény végrehajtásra került. Ha a hónapokban vagy években megállapított határidő utolsó hónapjában nem fordul elő a lejáratra meghatározott nap, akkor a határidő ennek a hónapnak az utolsó napján jár le;
c)
ha a határidőt hónapokban és napokban állapították meg, azt először teljes hónapokban, majd napokban számítják;
d)
a határidők magukban foglalják a szombatokat, a vasárnapokat és a 25. cikk (2) bekezdése szerinti hivatalos munkaszüneti napokat;
e)
a törvénykezési szünetek a határidők folyását nem érintik.
(2)   Ha a 38. cikknek megfelelően megnövelt tartamú határidő utolsó napja szombatra, vasárnapra vagy hivatalos munkaszüneti napra esik, a határidő az azt követő első munkanap végén jár le.
38. cikk
A távolságra tekintettel járó határidő
Az eljárási határidők a távolságra tekintettel tíznapos átalány-határidővel meghosszabbodnak.
39. cikk
A határidők megállapítása és meghosszabbítása
(1)   Az eljárási iratok benyújtására vonatkozó azon határidőket, amelyeket a személyzeti szabályzat vagy a jelen eljárási szabályzat nem határozza meg, az elnök állapítja meg. Az elnök e határidőket meg is hosszabbíthatja.
Az első albekezdéstől eltérően az előadó bíró által a 69. cikk (2) bekezdése alapján elrendelt pervezető intézkedésekre adott válaszok előterjesztésére vonatkozó határidőket az előadó bíró állapítja meg és – adott esetben – hosszabbítja meg.
(2)   Az elnök vagy az (1) bekezdés második albekezdésében említett esetben az előadó bíró a hivatalvezetőre ruházhatja a jelen eljárási szabályzat alapján általa megállapítandó bizonyos határidők megállapításának, illetve meghosszabbításának jogát.
(3)   A Közszolgálati Törvényszék a felek meghallgatását követően határoz arról, hogy azon határidők be nem tartása, amelyeket nem a személyzeti szabályzat vagy a jelen eljárási szabályzat állapít meg, a szóban forgó irat vagy válasz elfogadhatatlanságát eredményezi-e.
Az első albekezdés alkalmazandó a 88. cikk (3) bekezdésének első albekezdésében a beavatkozási beadvány benyújtására vonatkozóan előírt határidő be nem tartására.
4. szakasz
Az ügyek elbírálásának módjai
40. cikk
Az ügyek elbírálásának módjai
(1)   Az alapokmányban vagy a jelen eljárási szabályzatban megállapított különleges rendelkezések sérelme nélkül a Közszolgálati Törvényszék előtti eljárás írásbeli és szóbeli szakaszt foglal magában.
(2)   Az (1) bekezdéstől eltérve az ügyet a jelen cím 4. fejezetében szereplő eljárások keretében is el lehet bírálni. A Közszolgálati Törvényszék bármikor törekedhet továbbá a jogvita egyezség útján történő rendezésének elősegítésére.
41. cikk
Az ügyek elbírálásának sorrendje
(1)   A Közszolgálati Törvényszék az előtte indított ügyekben az ügyek állásának megfelelő sorrendben jár el.
(2)   Az elnök különleges körülmények esetén – különösen akkor, ha az ügy alkalmas arra, hogy hasonló ténybeli körülményeken alapuló, egy vagy több azonos jogkérdést felvető ügyek csoportján belül irányadó ügyként bírálják el – elrendelheti, hogy ezt az ügyet soron kívül bírálják el.
Az elnök szükség esetén a Közszolgálati Törvényszék elnöke elé utalja a kérdést.
(3)   Az elnök különleges körülmények esetén, különösen a jogvita egyezség útján történő rendezésének elősegítése érdekében, akár hivatalból, akár a fél kérelmére – a felek meghallgatását követően – későbbre halaszthatja az ügyben való eljárást.
42. cikk
A felfüggesztés esetei és az eljárás
(1)   A 125. cikk (5) bekezdésének, a 126. cikk (4) bekezdésének és a 127. cikk (6) bekezdésének sérelme nélkül az eljárást fel lehet függeszteni:
a)
ha a Közszolgálati Törvényszékhez, illetve a Törvényszékhez vagy a Bírósághoz olyan ügyekben fordultak, amelyekben ugyanaz az értelmezési kérdés merül fel, vagy ugyanannak a jogi aktusnak az érvényességét vitatják;
b)
ha a Törvényszékhez a Közszolgálati Törvényszék olyan határozata ellen fellebbeztek, amely az érdemi kérdésekről csak részben rendelkezett, vagy amely a hatáskör hiányára vagy a kérelem elfogadhatatlanságára alapozott kifogásra vonatkozó közbenső kérdésről rendelkezett, vagy amely beavatkozási kérelmet utasított el;
c)
ha a Közszolgálati Törvényszékhez olyan ügyekben fordultak, amelyek hasonló ténybeli körülményeken alapulnak, és egy vagy több azonos jogkérdést vetnek fel, valamint ezen ügyek közül egy vagy több alkalmas arra, hogy irányadó ügyként bírálják el;
d)
a felek vagy valamelyik fél kérelmére;
e)
egyéb különleges esetekben, ha a megfelelő igazságszolgáltatás megköveteli.
(2)   Az elnök a felek meghallgatását követően határoz. Az elnök a kérdést a Közszolgálati Törvényszék elé utalhatja. Kifogásolás esetén az eljárás felfüggesztéséről indokolt végzésben kell határozni.
(3)   A felfüggesztés hatálya alatt vagy a 43. cikk (3) bekezdése szerint hozott, az eljárás folytatását elrendelő határozatot ugyanilyen formában kell meghozni.
43. cikk
A felfüggesztés tartama és joghatásai
(1)   Az eljárás felfüggesztése az azt elrendelő határozatban vagy végzésben megjelölt naptól, ennek hiányában pedig a határozat vagy a végzés meghozatalának napjától hatályos.
(2)   A felfüggesztés tartama alatt – a 86. cikk (1) bekezdésében meghatározott beavatkozási kérelem határidejének kivételével – az eljárási határidők nem járnak le.
(3)   Ha a felfüggesztő határozat vagy végzés nem határozza meg a felfüggesztés tartamát, a felfüggesztés az eljárás folytatását elrendelő határozatban vagy végzésben megjelölt napon, ennek hiányában pedig az eljárás folytatását elrendelő határozat vagy végzés meghozatalának napján ér véget.
(4)   Az eljárás felfüggesztést követő folytatásának napjától a megszakított eljárási határidők helyébe új határidők lépnek, amelyek a folytatás napján kezdődnek.
44. cikk
Az ügyek egyesítése és elkülönítése, egy ügy több ügyre bontása
(1)   Az eljárás írásbeli vagy szóbeli szakaszának lefolytatása vagy az eljárást befejező határozat meghozatala céljából két vagy több ügyet a közöttük lévő összefüggés miatt egyesíteni lehet.
Az egyesítést az eljárás során bármikor, a felek meghallgatását követően az elnök rendeli el. Kifogásolás esetén az elnök az egyesítést indokolt végzéssel rendeli el. Az elnök ezt a kérdést a Közszolgálati Törvényszék elé utalhatja.
(2)   Az (1) bekezdés második albekezdésében szereplő feltételekkel az elnök elkülönítheti az előzőleg egyesített ügyeket, vagy több ügyre bonthatja azt az ügyet, amelyben egy vagy több felperes másokkal közös keresetet nyújtott be.
(3)   Az egyesített ügyek feleinek képviselői a Hivatalban betekinthetnek a többi érintett ügy feleinek kézbesített eljárási iratokba. Az elnök ugyanakkor a fél kérelmére – a 47. cikk (1) és (2) bekezdésének sérelme nélkül – megtagadhatja a titkos vagy bizalmas iratokba való betekintést.
5. szakasz
Eljárási iratok, dokumentumok és mellékletek
45. cikk
Az eljárási iratok benyújtása
(1)   Valamennyi eljárási iratot keltezéssel kell ellátni. Az eljárási határidők számításánál kizárólag az eredeti példány Hivatalhoz történő benyújtásának napja és órája irányadó.
Valamennyi eljárási irathoz irattartót kell mellékelni, amely tartalmazza a fél által hivatkozott mellékleteket és dokumentumokat, valamint ezek jegyzékét.
Ha a melléklet vagy dokumentum terjedelmére való tekintettel abból kizárólag kivonatokat mellékelnek az eljárási irathoz, a Hivatalhoz az egész iratot, illetve dokumentumot vagy annak teljes másolatát be kell nyújtani.
Az intézmények ezenkívül a Közszolgálati Törvényszék által megállapított határidőn belül az Európai Gazdasági Közösség által használt nyelvek meghatározásáról szóló, 1958. április 15-i 1. tanácsi rendelet 1. cikkében említett többi nyelven is benyújtják valamennyi tőlük származó eljárási irat fordítását.
(2)   A fél meghatalmazottja vagy ügyvédje köteles minden eljárási irat papíralapú eredeti példányát saját kezű aláírásával ellátni.
Az eredeti eljárási iratot – a benne említett összes melléklettel együtt – öt másolati példánnyal a Közszolgálati Törvényszék részére, továbbá annyi másolati példánnyal együtt kell benyújtani, ahány fél az eljárásban részt vesz. A másolatokat az azokat benyújtó fél hitelesíti.
Az (1) bekezdés első albekezdésének második mondatától eltérve az eljárási határidők számításának szempontjából az a nap és óra irányadó, amikor az eljárási irat aláírással ellátott eredeti példányának másolata – az (1) bekezdés második albekezdésében említett irattartóval együtt – faxon a Hivatalhoz beérkezik, feltéve, hogy az eljárási irat aláírással ellátott eredeti példányát és az (1) bekezdés második albekezdésében említett mellékleteket és másolatokat az eredeti példány másolatának beérkezését követően legkésőbb tíz napon belül benyújtják a Hivatalhoz. A 38. cikk nem alkalmazható e tíznapos határidőre.
(3)   A Közszolgálati Törvényszék határozatban állapítja meg azokat a feltételeket, amelyek fennállása esetén a Hivatalhoz elektronikus úton megküldött eljárási irat eredeti példánynak minősül. Ezt a határozatot közzé kell tenni az Európai Unió Hivatalos Lapjában.
46. cikk
Az eljárási iratok terjedelme
A jelen eljárási szabályzatban megállapított különleges rendelkezések sérelme nélkül, a Közszolgálati Törvényszék a 132. cikknek megfelelően elfogadott határozatban megállapíthatja a hozzá benyújtott eljárási iratok maximális terjedelmét. Ezt a határozatot közzé kell tenni az Európai Unió Hivatalos Lapjában.
47. cikk
A dokumentumok és mellékletek bizalmas jellege
(1)   A 44. cikk (3) bekezdésére és a 87. cikk (3) bekezdésére is figyelemmel a Közszolgálati Törvényszék kizárólag azokat a dokumentumokat és mellékleteket veszi figyelembe, amelyeket a felek meghatalmazottai, tanácsadói és ügyvédei megismerhettek, és azokról nyilatkozhattak.
(2)   Ha a Közszolgálati Törvényszéknek meg kell vizsgálnia, hogy olyan iratot, amely a határozathozatal során jelentőséggel bírhat, egy vagy több féllel szemben bizalmas jellegűnek kell-e tekinteni, ezt az iratot e vizsgálat befejezése előtt nem küldik meg a feleknek.
(3)   Ha egy iratba való betekintés megtagadásának jogszerűségére vonatkozó kereset kapcsán olyan iratot nyújtanak be a Közszolgálati Törvényszéknek, amelybe az egyik intézmény megtagadta a betekintést, akkor ezt az iratot nem küldik meg a többi félnek.
48. cikk
Névtelenség
(1)   A Közszolgálati Törvényszék a kereset benyújtásakor tájékoztatja a felperest arról, hogy a Közszolgálati Törvényszék határozatait közzéteszik az interneten. A Közszolgálati Törvényszék – indokolással ellátott kérelemre vagy hivatalból – kihagyja a felperes nevét vagy szükség esetén bizonyos egyéb adatokat a Közszolgálati Törvényszék közzétételre kerülő dokumentumaiból, ha a névtelenséghez jogos érdek fűződik.
Az első albekezdés a természetes személy beavatkozó felekre is alkalmazandó.
(2)   A Közszolgálati Törvényszék – indokolással ellátott kérelemre vagy hivatalból – az eljárásban említett más személyek vagy jogalanyok nevét, illetve rájuk vonatkozó bizonyos egyéb adatokat is kihagyhatja a Közszolgálati Törvényszék dokumentumaiból, ha az e személyek vagy jogalanyok neve, illetve az említett adatok bizalmas jellegűnek tekintéséhez jogos érdek fűződik.
2. FEJEZET
A rendes eljárás
1. szakasz
Az eljárás írásbeli szakasza
49. cikk
Általános szabály
Az eljárás írásbeli szakasza a keresetlevél és az ellenkérelem, valamint – az 55. cikk szerinti feltételek mellett – a válasz és a viszonválasz benyújtását foglalja magában.
50. cikk
Keresetlevél
(1)   Az alapokmány 21. cikkében említett keresetlevél tartalmazza a következőket:
a)
a felperes neve és lakóhelye vagy székhelye;
b)
az aláíró jogállása és lakóhelye vagy székhelye;
c)
annak a félnek a megjelölése, aki ellen a keresetet benyújtották;
d)
a jogvita tárgya és a felperes kérelmei;
e)
a releváns tények világos és időrendben történő bemutatása, valamint ettől elkülönítve a felhozott jogalapok és jogi érvek pontos és strukturált bemutatása;
f)
szükség esetén a felajánlott bizonyítékok megjelölése.
(2)   A keresetlevélhez szükség esetén mellékelni kell:
a)
azt a jogi aktust, melynek megsemmisítését kérik;
b)
a személyzeti szabályzat 90. cikkének (2) bekezdése szerinti panaszt és a panaszra adott választ tartalmazó határozatot, megjelölve azokat az időpontokat, amikor a panaszt benyújtották, és amikor a határozatot közölték.
(3)   A keresetlevélben az eljárás céljára meg kell jelölni:
—
kézbesítési címet, megjelölve annak a személynek a nevét, aki felhatalmazást kapott a kézbesítendő iratok átvételére; vagy
—
a felperes ügyvédjének ahhoz való hozzájárulását, hogy a kézbesítés a 36. cikk (4) bekezdésében szereplő elektronikus úton vagy faxon történjen; vagy
—
a kézbesítés teljesítésének mindhárom fent említett módját.
(4)   Ha a keresetlevél nem felel meg a (3) bekezdésben említett követelményeknek, a hiány pótlásáig az érintett félnek szánt valamennyi – az eljárással kapcsolatos – kézbesítést e fél képviselőjének címzett ajánlott levélként kell teljesíteni. Ebben az esetben a 36. cikk (1) bekezdésétől eltérően az ajánlott levélnek a Közszolgálati Törvényszék székhelye szerinti postahivatalnál történő feladásával a kézbesítést szabályszerűen teljesítettnek kell tekinteni.
(5)   A felperes ügyvédje köteles csatolni a keresetlevélhez a 31. cikk (2) bekezdésében említett dokumentumot.
(6)   Ha a keresetlevél nem felel meg a 45. cikk (1) bekezdésének második és harmadik albekezdésében, a 45. cikk (2) bekezdésének második albekezdésében, a 46. cikkben, illetve a jelen cikk (1) bekezdésének a), b) vagy c) pontjában, (2) bekezdésében vagy (5) bekezdésében felsorolt feltételeknek, a hivatalvezető hiánypótlásra határidőt állapít meg a felperes számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt a keresetlevél alaki okból elfogadhatatlan-e.
51. cikk
A keresetlevél kézbesítése és közlemény a Hivatalos Lapban
(1)   A keresetlevelet kézbesítik az alperes részére. Az 50. cikk (6) bekezdésében említett esetben a kézbesítést haladéktalanul teljesíteni kell, amint a hiánypótlás megtörtént, illetve – ennek elmulasztása esetén – amint a Közszolgálati Törvényszék megállapította, hogy a keresetlevél elfogadható.
(2)   Közleményt kell közzétenni az Európai Unió Hivatalos Lapjában, amely tartalmazza a keresetlevél benyújtásának napját, a feleket, a jogvita tárgyát és leírását, valamint a felperes kérelmeit.
52. cikk
Az ügyek ítélkező testületeknek történő első kiosztása
Közvetlenül a keresetlevél benyújtását követően a Közszolgálati Törvényszék elnöke kiosztja az ügyet valamelyik három bíróból álló tanácsnak, a 13. cikk (2) bekezdésében említett ismérveknek megfelelően.
A tanács elnöke a tanácsnak kiosztott minden egyes ügy vonatkozásában javaslatot tesz a Közszolgálati Törvényszék elnökének az előadó bíró személyére; a kijelölésről a Közszolgálati Törvényszék elnöke határoz.
53. cikk
Ellenkérelem
(1)   A keresetlevél kézbesítését követő két hónapon belül az alperes ellenkérelmet terjeszt elő. Ez tartalmazza a következőket:
a)
az alperes neve és lakóhelye vagy székhelye;
b)
az aláíró jogállása és lakóhelye vagy székhelye;
c)
az alperes kérelmei;
d)
az ügy jogi háttere, a releváns tények világos és időrendben történő bemutatása, valamint ettől elkülönítve a felhozott jogalapok és jogi érvek pontos és strukturált bemutatása;
e)
szükség esetén a felajánlott bizonyítékok megjelölése.
(2)   Az 50. cikk (3) és (4) bekezdése alkalmazandó.
(3)   Az alperest képviselő meghatalmazott, illetve az őt segítő tanácsadó és ügyvéd köteles legkésőbb az ellenkérelemmel együtt benyújtani a 31. cikkben említett dokumentumokat.
Az ellenkérelemhez mellékelni kell az ügy jogi hátterét képező, az Európai Unió Hivatalos Lapjában nem közzétett aktusokat, megjelölve az elfogadásuk, a hatálybalépésük és adott esetben a hatályon kívül helyezésük időpontját.
(4)   Ha az ellenkérelem nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében, a 46. cikkben, vagy a jelen cikk (3) bekezdésében felsorolt feltételeknek, a hivatalvezető hiánypótlásra határidőt állapít meg az alperes számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt az ellenkérelem alaki okból elfogadhatatlan-e.
(5)   Az (1) bekezdésben előírt határidőt az elnök az alperes kellően megindokolt kérelmére vagy hivatalból kivételesen, a megfelelő igazságszolgáltatás érdekében meghosszabbíthatja.
54. cikk
A dokumentumok megküldése
Ha az Európai Parlament, a Tanács vagy az Európai Bizottság nem vesz részt félként az ügyben, a Közszolgálati Törvényszék a keresetlevélről és az ellenkérelemről – ezek mellékleteinek kivételével – másolatot küld részükre, hogy lehetővé tegye számukra annak megállapítását, hogy – az EUMSZ 277. cikk alapján – nem valamely jogi aktusuk alkalmazhatatlanságára hivatkoznak-e.
55. cikk
Második beadványváltás
(1)   Az alapokmány I. melléklete 7. cikke (3) bekezdésének megfelelően a Közszolgálati Törvényszék – akár hivatalból, akár a felperes indokolással ellátott kérelmére – úgy határozhat, hogy az iratanyag kiegészítése érdekében második beadványváltás is szükséges.
(2)   A Közszolgálati Törvényszék az általa megjelölt jogi vagy ténybeli kérdésekre korlátozhatja a második beadványváltást.
(3)   Ha a beadvány nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében, a 46. cikkben, vagy a jelen cikk (2) bekezdésében felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt a beadvány alaki okból elfogadhatatlan-e.
2. szakasz
Jogalapok és bizonyítékok az eljárás során
56. cikk
Új jogalapok
(1)   Az első beadványváltást követően semmilyen új jogalapot nem lehet felhozni, kivéve, ha az olyan jogi vagy ténybeli helyzetből származik, amely az eljárás során merült fel.
(2)   Ha az eljárás során a fél új jogalapot hoz fel, az elnök a rendes eljárási határidő lejárta után – az előadó bíró jelentése alapján – a másik fél számára határidőt állapíthat meg a jogalap megválaszolására.
(3)   A jogalap elfogadhatóságáról az eljárást befejező határozatban döntenek.
57. cikk
Új bizonyítékok előterjesztése és felajánlása
A tárgyalás végéig a felek további bizonyítékokat terjeszthetnek elő vagy ajánlhatnak fel érveik alátámasztására, feltéve, hogy azok késedelmes előterjesztése vagy felajánlása kellően igazolt. A többi félnek lehetőséget kell biztosítani az e bizonyítékokra vonatkozó állásfoglalásra.
3. szakasz
Előzetes jelentés
58. cikk
Előzetes jelentés
(1)   Az eljárás írásbeli szakaszának befejezését követően az elnök kitűzi azt a határnapot, amikor az előadó bírónak be kell nyújtania előzetes jelentését a Közszolgálati Törvényszéknek.
(2)   Az előzetes jelentés javaslatokat tartalmaz arra nézve, hogy szükséges-e pervezető intézkedés vagy bizonyításfelvétel, eltekintsenek-e a tárgyalástól, van-e lehetőség a jogvita egyezség útján történő rendezésére, valamint arra nézve, hogy az ügyet a teljes ülés, az öt bíróból álló tanács vagy az egyesbíróként eljáró előadó bíró elé utalják-e.
(3)   A Közszolgálati Törvényszék határoz az előadó bíró javaslatairól.
4. szakasz
Az eljárás szóbeli szakasza
59. cikk
Tárgyalás tartása
(1)   A jelen eljárási szabályzat azon különös rendelkezéseinek sérelme nélkül, amelyek lehetővé teszik a Közszolgálati Törvényszék számára a végzéssel történő határozathozatalt, valamint e cikk (2) bekezdésére is figyelemmel, a Közszolgálati Törvényszék előtti eljárás tárgyalást is magában foglal.
(2)   Ha második beadványváltásra is sor került, és a Közszolgálati Törvényszék úgy ítéli meg, hogy nincs szükség tárgyalás tartására, a felek egyetértésével úgy határozhat, hogy tárgyalás nélkül hoz határozatot.
60. cikk
A tárgyalás időpontja
A tárgyalás időpontját az elnök tűzi ki.
61. cikk
Közös tárgyalás
Ha a több ügy közötti hasonlóság azt lehetővé teszi, a Közszolgálati Törvényszék dönthet úgy, hogy ezen ügyekben közös tárgyalást tart.
62. cikk
A felek tárgyalásról való távolmaradása
(1)   A feleknek a tárgyalásról szabályszerűen értesített képviselői kötelesek kellő időben értesíteni a Közszolgálati Törvényszéket, ha nem vesznek részt a tárgyaláson.
A fél tárgyalásról szabályszerűen értesített képviselőjének igazolatlan távolmaradása nem akadálya a tárgyalás megtartásának.
(2)   Ha valamennyi fél képviselője azt jelezte, hogy nem vesz részt a tárgyaláson, a Közszolgálati Törvényszék határozhat a szóbeli szakasz befejezéséről.
63. cikk
A tárgyalás menete
(1)   A tárgyalást az elnök nyitja meg és vezeti; ő gondoskodik a tárgyalás rendjének fenntartásáról.
(2)   A nyilvánosság kizárásának az alapokmány 31. cikke szerinti elrendelése esetén a tárgyaláson elhangzottak nem tehetők közzé.
(3)   A felek kizárólag meghatalmazottjuk vagy ügyvédjük útján járhatnak el a tárgyaláson.
(4)   A tárgyalás során az elnök és a többi bíró:
a)
kérdéseket tehet fel a felek meghatalmazottainak, tanácsadóinak és ügyvédeinek;
b)
felhívhatja magukat a feleket, hogy a jogvita bizonyos vonatkozásairól nyilatkozzanak.
64. cikk
A szóbeli szakasz befejezése és újbóli megnyitása
(1)   Az érvek előadását követően az elnök a szóbeli szakaszt befejezettnek nyilvánítja.
(2)   A Közszolgálati Törvényszék elrendelheti a szóbeli szakasz újbóli megnyitását.
65. cikk
A tárgyalási jegyzőkönyv
A hivatalvezető minden tárgyalásról jegyzőkönyvet készít. A jegyzőkönyvet az elnök és a hivatalvezető írja alá. A jegyzőkönyv közokiratnak minősül, és azt kézbesítik a feleknek.
66. cikk
A tárgyalásról készített hangfelvétel
Az elnök kellően megalapozott kérelemre engedélyt adhat a félnek, hogy a tárgyalásról készített hangfelvételt az azon felszólaló személy által használt nyelven, a Közszolgálati Törvényszék helyiségeiben meghallgassa.
3. FEJEZET
Pervezető intézkedések és bizonyításfelvétel
1. szakasz
Célok
67. cikk
Célok
A pervezető intézkedések és a bizonyításfelvétel célja annak biztosítása, hogy a lehető legjobb feltételek mellett történjék az ügyek előkészítése, szabályszerűen folyjon le az eljárás írásbeli, illetve szóbeli szakasza, valamint könnyebbé váljon a bizonyítás és a jogviták megoldása.
2. szakasz
Pervezető intézkedések
68. cikk
Tárgy
Pervezető intézkedések különösen a következők:
a)
kérdések feltevése a feleknek;
b)
a felek felhívása arra, hogy írásban vagy szóban nyilatkozzanak a jogvita bizonyos vonatkozásairól, különösen pedig arra, hogy pontosítsák az általuk előterjesztett kérelmek vagy jogalapok és érvek tartalmát, illetve fejtsék ki a vitatott pontokat;
c)
tájékoztatás vagy adatok kérése a felektől,
d)
a felek felhívása az üggyel kapcsolatos dokumentumok vagy egyéb iratok benyújtására;
e)
a tárgyaláson részt vevők felhívása arra, hogy szóbeli előadásaikat különösen egy vagy több meghatározott kérdésre összpontosítsák;
f)
a feleknek megbeszélésekre való meghívása.
69. cikk
Eljárás
(1)   A pervezető intézkedések az eljárás során bármikor elrendelhetők, illetve módosíthatók. A határozatot adott esetben hivatalból is meg lehet hozni.
(2)   A pervezető intézkedéseket az előadó bíró rendeli el, kivéve, ha a kérdést – a tervezett intézkedések súlya vagy a jogvita megoldása szempontjából fennálló jelentőségük miatt – a Közszolgálati Törvényszék elé utalja.
(3)   Pervezető intézkedés elrendelését vagy módosítását bármely fél indítványozhatja.
(4)   A pervezető intézkedésekről a hivatalvezető tájékoztatja a feleket.
(5)   Ha a fél írásbeli észrevételei nem felelnek meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a 46. cikkben felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt az említett írásbeli észrevételek alaki okból elfogadhatatlanok-e.
3. szakasz
Bizonyításfelvétel
70. cikk
Tárgy
Az alapokmány 24. és 25. cikke rendelkezéseinek sérelme nélkül a bizonyítási eszközök a következők:
a)
a felek személyes megjelenése;
b)
tájékoztatás vagy adatok kérése harmadik személyektől;
c)
harmadik személyek felhívása az üggyel kapcsolatos dokumentumok vagy egyéb iratok benyújtására;
d)
tanúvallomás;
e)
szakértői vélemény;
f)
helyszíni szemle;
g)
a fél felhívása az üggyel kapcsolatos dokumentumok vagy egyéb iratok benyújtására, ha e fél nem tesz eleget az ugyanebből a célból hozott pervezető intézkedésnek.
71. cikk
Eljárás
(1)   A jogvita eldöntéséhez szükséges bizonyításfelvétel az eljárás során bármikor elrendelhető, illetve módosítható. A bizonyításfelvételt, adott esetben hivatalból, a Közszolgálati Törvényszék rendeli el.
(2)   Bizonyításfelvétel elrendelését vagy módosítását a bizonyításfelvétel tárgya és a bizonyításfelvételt igazoló okok pontos megjelölésével bármely fél indítványozhatja. A bizonyításfelvétel esetleges elrendelése előtt a többi felet is meg kell hallgatni.
(3)   Ha az eljárás körülményei megkövetelik, a feleket fel kell hívni, hogy terjesszék elő a Közszolgálati Törvényszék által elrendelni tervezett, a 70. cikk a), b), c) és g) pontjában említett eszközökre vonatkozó észrevételeiket.
(4)   A feleknek a bizonyításfelvételre vonatkozó határozatról való tájékoztatása és a bizonyításfelvétel elrendelése az alábbiak szerint történik:
—
a 70. cikk a) b) és c) pontja szerinti bizonyítási eszközöket elrendelő határozatról a hivatalvezető tájékoztatja a feleket,
—
a 70. cikk d), e) és f) pontja szerinti bizonyítási eszközöket – a bizonyítandó tények megjelölésével, a felek meghallgatását követően – végzésben kell elrendelni,
—
a 70. cikk g) pontja szerinti bizonyítási eszközt végzésben kell elrendelni.
(5)   Ha a Közszolgálati Törvényszék bizonyításfelvételt rendel el, és azt nem maga folytatja le, ezzel a feladattal az előadó bírót bízza meg.
(6)   A felek a bizonyításfelvételnél jelen lehetnek.
(7)   A fél bármikor ellenbizonyítással élhet, vagy kiegészítheti a felajánlott bizonyítékokat.
72. cikk
A tanú idézése
A tanút, akinek kihallgatása szükséges, a Közszolgálati Törvényszék megidézi. A 71. cikk (4) bekezdésének második franciabekezdésében említett végzés tartalmazza a következőket:
a)
a tanú vezetékneve, utóneve(i), foglalkozása és lakóhelye;
b)
a kihallgatás időpontja és helye;
c)
azoknak a tényeknek a megjelölése, amelyekkel kapcsolatban a tanút ki fogják hallgatni;
d)
adott esetben a Közszolgálati Törvényszék által a tanúk részéről felmerülő költségek megtérítésére vonatkozóan a 78. cikknek megfelelően meghozott rendelkezésekre, illetve az idézésnek eleget nem tévő tanúkkal szemben a 74. cikk alapján alkalmazható szankciókra való hivatkozás.
73. cikk
Tanúkihallgatás
(1)   A tanút – személyazonosságának megállapítását követően – az elnök vagy a tanú kihallgatásával megbízott előadó bíró felszólítja, hogy mondjon igazat, és felhívja a figyelmét a rá alkalmazandó nemzeti jogszabályokban az e kötelezettség megsértésére előírt következményekre.
(2)   Tanúvallomását megelőzően a tanú – kivéve, ha a felek meghallgatását követően felmentik az eskütétel alól – a következő esküt teszi:
„Esküszöm, hogy az igazat, a teljes igazat és csakis az igazat mondom.”
(3)   A tanút a Közszolgálati Törvényszék vagy az előadó bíró hallgatja ki; erről a feleket – megjelenésük érdekében – értesíti. A tanúvallomást követően a Törvényszék vagy az előadó bíró – a felek indítványára vagy hivatalból – kérdéseket tehet fel a tanúnak.
Az elnök vagy az előadó bíró engedélyével a felek meghatalmazottai, tanácsadói vagy ügyvédei is tehetnek fel kérdéseket a tanúnak.
(4)   A hivatalvezető a tanúvallomásról jegyzőkönyvet vesz fel.
A jegyzőkönyvet az elnök vagy az előadó bíró és a hivatalvezető írja alá. Ezeket az aláírásokat megelőzően biztosítani kell, hogy a tanú ellenőrizhesse a jegyzőkönyv tartalmát, és azt aláírja.
A jegyzőkönyv közokiratnak minősül. A jegyzőkönyvet kézbesítik a feleknek.
74. cikk
A tanú kötelezettségei
(1)   A szabályszerűen megidézett tanú köteles az idézésnek eleget tenni, és a tárgyaláson megjelenni.
(2)   Ha a szabályszerűen megidézett tanú alapos ok nélkül nem jelenik meg a Közszolgálati Törvényszék előtt, a Közszolgálati Törvényszék 5 000 EUR-ig terjedő pénzbírságot szabhat ki vele szemben, és – a tanú költségére – újabb idézését rendelheti el.
(3)   Ugyanilyen pénzbírságot lehet kiszabni azzal a tanúval szemben, aki a tanúvallomást vagy az eskütételt alapos ok nélkül megtagadja.
(4)   Ha a tanú olyan elfogadható kimentéssel él a Közszolgálati Törvényszék előtt, amelyet előzőleg nem tudott előterjeszteni, mentesíthető a vele szemben kiszabott pénzbírság megfizetése alól. A kiszabott pénzbírság összegét a tanú kérelmére mérsékelni lehet, ha bizonyítja, hogy az jövedelmével nem áll arányban.
75. cikk
Szakértői vélemény
(1)   A szakértő kirendeléséről szóló végzésben a Közszolgáltai Törvényszék meghatározza a szakértő feladatát és a szakvélemény előterjesztésére rendelkezésre álló határidőt.
(2)   A szakértő a végzésről és a feladata ellátásához szükséges valamennyi iratról másolatot kap. A szakértőt felszólítják, hogy mondjon igazat, továbbá lelkiismeretesen és pártatlanul lássa el feladatát, valamint felhívják a figyelmét a rá alkalmazandó nemzeti jogszabályokban az e kötelezettségek megsértésére előírt következményekre.
(3)   A szakértő az előadó bíró felügyelete alatt áll, aki a szakértő által végzett vizsgálatok során jelen lehet, és akit a szakértő folyamatosan tájékoztat feladata teljesítésének előrehaladásáról.
(4)   A szakértő kérelmére a Közszolgálati Törvényszék tanú kihallgatását rendelheti el; a tanú kihallgatása a 73. cikk rendelkezései szerint történik.
(5)   A szakértő kizárólag olyan kérdésekről adhat véleményt, amelyeket kifejezetten elé terjesztettek.
(6)   A szakértői vélemény előterjesztésekor a szakértő – kivéve, ha a Közszolgálati Törvényszék a felek meghallgatását követően felmenti az eskütétel alól – a következő esküt teszi:
„Esküszöm, hogy feladatomat lelkiismeretesen és pártatlanul láttam el.”
(7)   Miután a szakértő előterjesztette szakvéleményét, és azt kézbesítették a felek részére, a Közszolgálati Törvényszék elrendelheti meghallgatását, amelyről a feleket – megjelenésük érdekében – értesíti.
(8)   Az elnök és a bírák kérdéseket tehetnek fel a szakértőnek. Az elnök engedélyével a felek képviselői kérdéseket tehetnek fel a szakértőnek.
(9)   A hivatalvezető a szakértői vélemény előterjesztéséről jegyzőkönyvet vesz fel. A jegyzőkönyvet az elnök vagy a szakértő meghallgatásával megbízott előadó bíró és a hivatalvezető írja alá. Ezeket az aláírásokat megelőzően biztosítani kell, hogy a szakértő ellenőrizhesse a jegyzőkönyv tartalmát, és azt aláírja. A jegyzőkönyv közokiratnak minősül. A jegyzőkönyvet kézbesítik a feleknek.
76. cikk
Hamis tanúvallomás és hamis szakértői vélemény
(1)   A Közszolgálati Törvényszék a 30. cikk rendelkezéseire is figyelemmel határozhat arról, hogy feljelentést tesz-e annak a tagállamnak – a Bíróság eljárási szabályzatát kiegészítő szabályzat III. mellékletében említett – illetékes hatóságánál, amelynek bíróságai büntetőjogi joghatósággal rendelkeznek a Közszolgálati Törvényszék előtt tanúként vagy szakértőként eljárt, hamis tanúvallomást tévő vagy hamis szakértői véleményt adó személy ügyében.
(2)   A Közszolgálati Törvényszék határozatának megküldéséről a hivatalvezető gondoskodik. A határozat ismerteti a feljelentés alapjául szolgáló tényeket és körülményeket.
77. cikk
A tanúval vagy szakértővel szembeni kifogás
(1)   Ha a fél kifogást emel a tanúval vagy a szakértővel szemben annak alkalmatlansága, méltatlansága vagy egyéb ok alapján, vagy ha a tanú, illetve a szakértő megtagadja a vallomástételt, illetve a szakértői vélemény adását vagy az eskütételt, az ügyben a Közszolgálati Törvényszék határoz indokolt végzéssel.
(2)   A tanúval vagy szakértővel szemben a tanút idéző vagy a szakértőt kirendelő végzés kézbesítését követő két héten belül lehet kifogást emelni; a kifogást tartalmazó iratnak meg kell jelölnie a kifogás okait és a felajánlott bizonyítékokat.
78. cikk
A tanúk és a szakértők költségei
(1)   Ha a Közszolgálati Törvényszék tanú kihallgatását, illetve szakértő meghallgatását rendeli el, felhívhatja a feleket vagy valamelyik felet a tanúkihallgatás, illetve a szakértői vélemény költségei fedezetének a Közszolgálati Törvényszék pénztárában történő letétbe helyezésére. A Közszolgálati Törvényszék meghatározza a letét összegét.
(2)   A tanú és a szakértő jogosult útiköltsége és tartózkodási költségei megtérítésére. A Közszolgálati Törvényszék pénztára ezeket megelőlegezheti számára.
(3)   A tanú jogosult jövedelemkiesése megtérítésére, a szakértő pedig munkája díjazására. Ezen összegeket a Közszolgálati Törvényszék pénztára azt követően fizeti ki a tanú vagy a szakértő részére, hogy az kötelességének, illetve feladatának eleget tett.
79. cikk
Jogsegély iránti megkeresés
(1)   A Közszolgálati Törvényszék – a fél kérelmére vagy hivatalból – jogsegély iránti megkeresést terjeszthet elő tanú kihallgatása vagy szakértő meghallgatása céljából.
(2)   A jogsegély iránti megkeresést végzéssel kell előterjeszteni, amely tartalmazza a tanú vagy szakértő vezetéknevét, utónevét, foglalkozását és lakóhelyét vagy székhelyét, megjelöli azokat a tényeket, amelyekről a tanút vagy szakértőt meg kell hallgatni, megnevezi a feleket, azok meghatalmazottait, tanácsadóit vagy ügyvédeit, valamint feltünteti a felek és azok meghatalmazottai, tanácsadói vagy ügyvédei lakóhelyét vagy székhelyét, és röviden ismerteti a jogvita tárgyát.
(3)   A hivatalvezető megküldi a végzést azon tagállam – a Bíróság eljárási szabályzatát kiegészítő szabályzatban említett – illetékes hatósága részére is, amelynek területén a tanút vagy szakértőt meg kell hallgatni. Adott esetben a végzéshez a címzett tagállam hivatalos nyelvére vagy nyelveire való fordítását kell csatolni.
Az első albekezdésben említett hatóság megküldi a végzést a nemzeti jog szerint illetékes igazságügyi hatóságnak.
Az illetékes igazságügyi hatóság nemzeti joga szerint hajtja végre a jogsegély iránti megkeresést. A végrehajtást követően az illetékes igazságügyi hatóság az első bekezdésben említett hatóság részére megküldi a jogsegély iránti megkeresésről szóló végzést, a végrehajtás során keletkezett iratokat és a költségek jegyzékét. Ezeket a dokumentumokat a hivatalvezetőnek küldik meg.
(4)   A hivatalvezető gondoskodik az iratoknak az eljárás nyelvére történő lefordításáról.
(5)   Ha a Közszolgálati Törvényszék jogsegély iránti megkeresést terjeszt elő, felhívhatja a feleket vagy valamelyik felet az említett megkeresés fedezetének a Közszolgálati Törvényszék pénztárában történő letétbe helyezésére. A Közszolgálati Törvényszék meghatározza a letét összegét.
4. FEJEZET
Kifogás és közbenső kérdés
80. cikk
Áttétel
(1)   Az alapokmány I. melléklete 8. cikke (2) bekezdésének megfelelően, ha a Közszolgálati Törvényszék megállapítja, hogy a hozzá benyújtott kereset a Bíróság vagy a Törvényszék hatáskörébe tartozik, azt átteszi a Bírósághoz, illetve a Törvényszékhez.
(2)   A Közszolgálati Törvényszék indokolt végzéssel határoz.
81. cikk
Nyilvánvalóan elutasítandó kereset
Ha a Közszolgálati Törvényszéknek nyilvánvalóan nincs hatásköre a kereset vagy az abban foglalt egyes kérelmek elbírálására, vagy ha a kereset részben vagy egészben nyilvánvalóan elfogadhatatlan, vagy jogilag nyilvánvalóan megalapozatlan, a Közszolgálati Törvényszék – az eljárás folytatása nélkül – az eljárás során bármikor indokolt végzéssel határozhat az ügyben.
82. cikk
Eljárásgátló okok fennállása miatti elfogadhatatlanság
A Közszolgálati Törvényszék a felek meghallgatását követően hivatalból bármikor vizsgálhatja, hogy a kereset eljárásgátló okok fennállása miatt nem elfogadhatatlan-e. Ha úgy ítéli meg, hogy kellően tájékozódott, a Közszolgálati Törvényszék – az eljárás folytatása nélkül – indokolt végzéssel határozhat az ügyben.
83. cikk
Az ügy érdemét nem érintő határozathozatal iránti kérelem
(1)   A fél külön beadványban kérheti, hogy a Közszolgálati Törvényszék az ügy érdemét nem érintve döntsön az elfogadhatatlanság, a hatáskör hiánya vagy egyéb közbenső kérdés tárgyában.
A beadványnak tartalmaznia kell a felhozott ténybeli és jogi alapokat, a kérelmeket és – mellékletként – az ezek alátámasztására szolgáló iratokat.
(2)   Közvetlenül a kérelmet tartalmazó beadvány benyújtását követően az elnök határidőt állapít meg, amelyen belül a másik fél írásban előterjesztheti kérelmeit, valamint ténybeli és jogi érveit.
Ha a Közszolgálati Törvényszék másként nem határoz, az eljárás a továbbiakban szóbeli.
(3)   A Közszolgálati Törvényszék indokolt végzéssel és haladéktalanul dönt a kérelemről, vagy – ha különleges körülmények indokolják – úgy határoz, hogy arról az eljárást befejező határozatában dönt.
Ha a Közszolgálati Törvényszék a kérelmet elutasítja, vagy arról az eljárást befejező határozatban dönt, az elnök új határidőket állapít meg az eljárás folytatására.
Ha az ügy a Bíróság vagy a Törvényszék hatáskörébe tartozik, a Közszolgálati Törvényszék a 80. cikknek megfelelően köteles az ügyet áttenni az érintett ítélkezési fórumhoz.
84. cikk
Elállás
Ha a felperes írásban vagy a tárgyaláson tájékoztatja a Közszolgálati Törvényszéket, hogy keresetétől eláll, az elnök a többi fél meghallgatását követően elrendeli, hogy az ügyet töröljék a nyilvántartásból, és a 103. cikk (5) bekezdésének megfelelően határoz a költségekről.
85. cikk
Okafogyottság
(1)   Ha a Törvényszék megállapítja, hogy a kereset okafogyottá vált, és már nincs szükség határozathozatalra, a felek meghallgatását követően, kérelemre vagy hivatalból, indokolt végzéssel bármikor befejezheti az eljárást.
(2)   Ha a felperes nem válaszol, a Közszolgálati Törvényszék a felek meghallgatását követően, kérelemre vagy hivatalból, megállapíthatja, hogy már nincs szükség a határozathozatalra, és indokolt végzéssel befejezheti az eljárást.
5. FEJEZET
Beavatkozás
86. cikk
Beavatkozási kérelem
(1)   A beavatkozási kérelmet az 51. cikk (2) bekezdésében említett közzétételtől számított hat héten belül kell előterjeszteni.
(2)   A beavatkozási kérelem tartalmazza a következőket:
a)
az ügy megjelölése;
b)
a felperes és az alperes megjelölése;
c)
a beavatkozó fél neve és lakóhelye vagy székhelye;
d)
az aláíró jogállása és lakóhelye vagy székhelye;
e)
a beavatkozó fél kézbesítési címe vagy a képviselője ahhoz való hozzájárulása, hogy a kézbesítés a 36. cikk (4) bekezdésében szereplő elektronikus úton vagy faxon történjen;
f)
a beavatkozó félnek a felperes kérelmeinek támogatására vagy elutasítására irányuló kérelmei;
g)
azoknak a körülményeknek az ismertetése, amelyek az alapokmány 40. cikkének második bekezdése vagy valamely külön rendelkezés alapján megalapozzák a beavatkozáshoz való jogot.
(3)   Ha a beavatkozási kérelem nem felel meg a (2) bekezdés e) pontjában említett követelményeknek, a hiány pótlásáig az érintett félnek szánt valamennyi – az eljárással kapcsolatos – kézbesítést e fél képviselőjének címzett ajánlott levélként kell teljesíteni. Ebben az esetben a 36. cikk (1) bekezdésétől eltérően az ajánlott levélnek a Közszolgálati Törvényszék székhelye szerinti postahivatalnál történő feladásával a kézbesítést szabályszerűen teljesítettnek kell tekinteni.
(4)   A beavatkozó fél képviseletére az alapokmány 19. cikkének rendelkezései vonatkoznak.
(5)   A beavatkozó fél meghatalmazottja, tanácsadója, illetve ügyvédje köteles csatolni a beavatkozási kérelemhez a 31. cikkben említett dokumentumokat.
(6)   Ha a beavatkozási kérelem nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a jelen cikk (5) bekezdésében felsorolt feltételeknek, a hivatalvezető hiánypótlásra határidőt állapít meg a beavatkozó fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt a kérelem alaki okból elfogadhatatlan-e.
87. cikk
A beavatkozási kérelem tárgyában hozott határozat
(1)   A beavatkozási kérelmet annak lehetővé tétele érdekében kézbesítik a felperesnek és az alperesnek, hogy megtegyék írásbeli vagy szóbeli észrevételeiket, valamint hogy szükség esetén jelezzék az általuk titkosnak vagy bizalmasnak tartott iratokat, illetve dokumentumokat, és ebből következően azon kérésüket, hogy azokat ne közöljék a beavatkozó felekkel.
(2)   Ha a felperes és az alperes az előírt határidőn belül nem terjesztett elő a beavatkozási kérelem elleni kifogást, vagy ha ugyanezen határidőn belül nem jelölnek meg olyan titkos vagy bizalmas iratokat, illetve dokumentumokat, amelyeknek a beavatkozó féllel való közlése megítélésük szerint nekik sérelmet okozna, az elnök határozatban engedi meg a beavatkozást.
(3)   Egyéb esetben az elnök a beavatkozási kérelemről és – adott esetben – a titkos vagy bizalmas jellegűként megjelölt iratok vagy dokumentumok közléséről indokolt végzéssel határoz. E kérdéseket a Közszolgálati Törvényszék elé is utalhatja, amely szintén indokolt végzéssel határoz.
88. cikk
A beadványok benyújtása és a beadványokra vonatkozó észrevételek
(1)   Ha a beavatkozást megengedik, a beavatkozó fél a jogvitát beavatkozáskori állásában fogadja el.
(2)   A beavatkozó fél másolatot kap a felperes és az alperes részére kézbesített valamennyi eljárási iratról, kivéve azon iratokat vagy dokumentumokat, amelyeket a 87. cikk (3) bekezdése alapján titkosnak vagy bizalmasnak ismertek el.
(3)   A beavatkozó fél a (2) bekezdés szerinti eljárási iratok közlésétől számított egy hónapon belül nyújthatja be beavatkozási beadványát. Az elnök a beavatkozó fél kellően megindokolt kérelmére ezt a határidőt meghosszabbíthatja.
A beavatkozási beadvány tartalmazza a következőket:
a)
a beavatkozó fél kérelmei;
b)
a releváns tények világos és időrendben történő bemutatása, valamint ettől elkülönítve a beavatkozó fél által felhozott jogalapok és jogi érvek pontos és strukturált bemutatása;
c)
szükség esetén a felajánlott bizonyítékok megjelölése.
(4)   A beavatkozó fél kérelmei csak akkor fogadhatók el, ha a felperes vagy az alperes kérelmeinek a teljes vagy részleges támogatására irányulnak.
(5)   A beavatkozási beadvány benyújtása után az elnök határidőt állapít meg, amelyen belül a felperes és az alperes e beadványra írásban válaszolhatnak, vagy felhívja őket arra, hogy a szóbeli szakaszban válaszoljanak.
(6)   Ha a beavatkozási beadvány vagy a felperes, illetve az alperes írásbeli észrevételei nem felelnek meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a 46. cikkben felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt az említett iratok alaki okból elfogadhatatlanok-e.
89. cikk
Beavatkozó félként történő perbehívás
(1)   Az elnök a felek meghallgatását követően az eljárás során bármikor felhívhatja a jogvita megoldásában érdekelt valamennyi személyt, intézményt vagy érdekelt tagállamot, hogy az eljárásba történő beavatkozási szándékát az általa megállapított határidőn belül jelezze a Közszolgálati Törvényszéknek. A perbehívásban szerepel az 51. cikk (2) bekezdése szerinti közlemény.
(2)   A beavatkozni szándékozó személynek, intézménynek vagy tagállamnak erre irányuló kérelmet kell a Közszolgálati Törvényszék elé terjesztenie az (1) bekezdés alapján megállapított határidőn belül. E kérelemre alkalmazandó a 86. cikk (2) bekezdésének a)–f) pontja és (3)–(6) bekezdése.
(3)   A beavatkozási kérelmet annak lehetővé tétele érdekében kézbesítik a felperesnek és az alperesnek, hogy szükség esetén jelezzék az általuk titkosnak vagy bizalmasnak tartott iratokat, és ebből következően azon kérésüket, hogy azokat ne közöljék a beavatkozó felekkel.
Ha a felperes és az alperes az előírt határidőn belül nem jelölnek meg olyan titkos vagy bizalmas iratokat, illetve dokumentumokat, amelyeknek a beavatkozó féllel való közlése megítélésük szerint nekik sérelmet okozna, az elnök határozatban engedi meg a beavatkozást.
Egyéb esetben az elnök a beavatkozási kérelemről és – adott esetben – a titkos vagy bizalmas jellegűként megjelölt iratok vagy dokumentumok közléséről indokolt végzéssel határoz. E kérdéseket a Közszolgálati Törvényszék elé is utalhatja, amely szintén indokolt végzéssel határoz.
(4)   A jelen eljárási szabályzat 88. cikke alkalmazandó.
6. FEJEZET
A jogviták egyezség útján történő rendezése
90. cikk
Eljárási szabályok
(1)   A Közszolgálati Törvényszék az eljárás során bármikor vizsgálhatja a felperes és az alperes közti jogvita egészben vagy részben egyezséggel történő rendezésének lehetőségeit.
A Közszolgálati Törvényszék megbízza az előadó bírót azzal, hogy – a hivatalvezető segítségével – kísérelje meg a jogvita egyezség útján történő rendezését.
(2)   Az előadó bíró egy vagy több, a vitát lezáró megoldást javasolhat, és megteheti a megfelelő intézkedéseket az ilyen egyezség elősegítésére, továbbá végrehajthatja az e tekintetben általa elrendelt intézkedéseket.
Különösen:
—
felhívhatja a feleket tájékoztatás vagy adatok nyújtására;
—
felhívhatja a feleket dokumentumok benyújtására;
—
megbeszélésekre hívhatja a felek képviselőit, magukat a feleket, illetve az intézmény bármely olyan tisztviselőjét vagy alkalmazottját, aki felhatalmazással rendelkezik, egy esetleges egyezségre vonatkozó tárgyalás lefolytatására;
—
a harmadik franciabekezdésben említett megbeszélések alkalmával külön érintkezhet az egyes felekkel, ha azok ehhez hozzájárulnak;
—
javasolhatja a feleknek közvetítő kijelölését.
(3)   Az (1) és a (2) bekezdés az ideiglenes intézkedés iránti eljárás keretében is alkalmazandó.
91. cikk
A felek közötti egyezség
(1)   Ha a felperes és az alperes az előadó bíró előtt egyezségre jut a jogvita megoldását illetően, az egyezségben foglaltakat az előadó bíró, valamint a hivatalvezető által aláírt iratban rögzíthetik. Ezt az iratot, amely közokiratnak minősül, kézbesítik a feleknek.
Az elnök indokolt végzésével törli az ügyet a nyilvántartásból.
Az elnök a felperes és az alperes kérelmére a törlést elrendelő végzésben megállapítja az egyezségben foglaltakat.
(2)   Ha a felperes és az alperes értesítik a Közszolgálati Törvényszéket, hogy a Közszolgálati Törvényszéken kívül egyezségre jutottak a jogvita megoldását illetően, és kijelentik, hogy minden igényükről lemondanak, az elnök elrendeli az ügy törlését.
(3)   Az elnök az egyezségben foglaltaknak megfelelően, illetve – ilyen rendelkezés hiányában – szabadon határoz a költségekről.
92. cikk
Az egyezség útján történő rendezés és a bírósági eljárás
A Közszolgálati Törvényszék és a felek a bírósági eljárásban nem használhatják fel az egyezség útján történő rendezés érdekében kifejtett véleményeket, megfogalmazott javaslatokat, előadott ajánlatokat, megtett engedményeket vagy elkészített dokumentumokat.
7. FEJEZET
Ítéletek és végzések
93. cikk
Az ítélet kihirdetésének napja
A feleket értesítik az ítélet kihirdetésének napjáról.
94. cikk
Az ítélet tartalma
Az ítélet tartalmazza a következőket:
—
annak feltüntetése, hogy azt a Közszolgálati Törvényszék hozta,
—
az ítélkező testület megjelölése,
—
az ítélet kihirdetésének napja,
—
a tanácskozásokon részt vevő elnök és bírák neve, az előadó bíró megjelölésével,
—
a hivatalvezető neve,
—
a felek megnevezése,
—
a felek meghatalmazottainak, tanácsadóinak vagy ügyvédeinek neve,
—
a felek kérelmei,
—
adott esetben a tárgyalás napja,
—
a tényállás rövid ismertetése,
—
az indokolás,
—
az ítélet rendelkező része, amely magában foglalja a költségekről való döntést is.
95. cikk
Az ítélet kihirdetése és kézbesítése
(1)   Az ítéletet nyilvános ülésen hirdetik ki.
(2)   Az ítélet eredeti példányát – amelyet az elnök, a tanácskozáson részt vevő bírák és a hivatalvezető írnak alá – lepecsételik, és a Hivatalban helyezik el; az ítélet másolatának a felek részére történő kézbesítéséről a hivatalvezető gondoskodik.
96. cikk
A végzés tartalma
(1)   Valamennyi végzés tartalmazza a következőket:
—
annak feltüntetése, hogy azt a Közszolgálati Törvényszék, a Közszolgálati Törvényszék elnöke vagy az elnök hozta,
—
a végzés meghozatalának napja,
—
a végzés jogi alapjának a megjelölése,
—
a határozathozatalban részt vevő elnök és adott esetben bírák neve, az előadó bíró megjelölésével,
—
a hivatalvezető neve,
—
a felek megnevezése,
—
a felek meghatalmazottainak, tanácsadóinak vagy ügyvédeinek neve,
—
a végzés rendelkező része, amely – adott esetben – magában foglalja a költségekről való döntést is.
(2)   Ha a jelen eljárási szabályzat a végzés indokolását írja elő, az még a következőket tartalmazza:
—
a felek kérelmei,
—
a tényállás rövid ismertetése,
—
indokolás.
97. cikk
A végzés aláírása és kézbesítése
A végzés eredeti példányát – amelyet az elnök ír alá – lepecsételik, és a Hivatalban helyezik el; a végzés másolatának a felek részére történő kézbesítéséről a hivatalvezető gondoskodik.
98. cikk
Az ítéletek és a végzések kötelező ereje
(1)   Az ítélet – az alapokmány I. melléklete 12. cikke (1) bekezdésének rendelkezéseire is figyelemmel – kihirdetésének napjától rendelkezik kötelező erővel.
(2)   A végzések – az alapokmány I. melléklete 12. cikke (1) bekezdésének rendelkezéseire is figyelemmel – kézbesítésük napjától rendelkeznek kötelező erővel.
99. cikk
Az Európai Unió Hivatalos Lapjában való közzététel
A Közszolgálati Törvényszék eljárást befejező határozatairól közleményt kell közzétenni az Európai Unió Hivatalos Lapjában.
8. FEJEZET
Költségek és az eljárással összefüggő ügyviteli költségek
100. cikk
Rendelkezés a költségekről
A költségekről az eljárást befejező ítéletben vagy végzésben kell határozni.
101. cikk
A költségviselés általános szabálya
E fejezet többi rendelkezésére is figyelemmel, a pervesztes fél maga viseli saját költségeit, és a Közszolgálati Törvényszék kötelezi a másik fél költségeinek viselésére, ha a pernyertes fél ezt kérte. A Közszolgálati Törvényszék a pervesztes felet adott esetben a 105. cikk a) vagy b) pontja alapján fizetendő költségek viselésére is kötelezi.
102. cikk
Méltányosság és szükségtelenül vagy rosszhiszeműen okozott költségek
(1)   Ha az a méltányosság alapján indokolt, a Közszolgálati Törvényszék úgy határozhat, hogy a pervesztes fél maga viseli saját költségeit, de őt a másik fél költségei csak egy részének viselésére kötelezi, vagy e címen nem kötelezi a költségek viselésére.
(2)   A Közszolgálati Törvényszék a pernyertes felet is kötelezheti arra, hogy a saját költségein kívül viselje a másik fél költségeinek egy részét vagy egészét, ha az a pernyertes magatartása – beleértve a kereset benyújtását megelőzően tanúsított magatartását is – alapján indokoltnak tűnik, különösen akkor, ha ez a fél szükségtelenül vagy rosszhiszeműen okozott költségeket a másik félnek.
(3)   Az (1) és (2) bekezdésben említett esetben a Közszolgálati Törvényszék úgy is határozhat, hogy megosztja az – adott esetben a 105. cikk a) vagy b) pontja alapján – fizetendő költségeket, sőt kötelezheti a pernyertes felet e költségek egészének viselésére is.
103. cikk
A költségviselés különös szabályai
(1)   Több pervesztes fél esetén a Közszolgálati Törvényszék határoz a költségek megosztásáról.
(2)   Részleges pernyertesség esetén mindegyik fél maga viseli saját költségeit. Azonban, ha az ügy körülményei alapján indokoltnak látszik, a Közszolgálati Törvényszék határozhat úgy, hogy a fél maga viseli saját költségeit, valamint kötelezi a másik fél költségei egy részének viselésére.
(3)   A költségviselésre irányuló kérelmek hiányában a felek maguk viselik saját költségeiket.
(4)   Az eljárásba beavatkozó tagállamok és intézmények maguk viselik saját költségeiket. A többi beavatkozó fél maga viseli saját költségeit, kivéve, ha a Közszolgálati Törvényszék másként határoz.
(5)   A keresetétől vagy a kérelmétől elálló fél maga viseli saját költségeit, valamint a Közszolgálati Törvényszék kötelezi őt a másik fél költségeinek – és adott esetben a 105. cikk a) vagy b) pontja alapján fizetendő költségek – viselésére, ha a másik fél ezt az elállásra vonatkozó észrevételeiben kéri. A keresetétől vagy a kérelmétől elálló fél kérelmére azonban a Közszolgálati Törvényszék a másik felet kötelezi az említett költségek viselésére, ha ez a másik fél magatartása alapján indokoltnak látszik.
(6)   Ha az eljárás okafogyottá válik, a költségekről a Közszolgálati Törvényszék szabad mérlegelése szerint határoz.
(7)   Ha a felek a költségekről megállapodtak, a Közszolgálati Törvényszék e megállapodás szerint határoz.
104. cikk
Végrehajtási költségek
Azokat a költségeket, amelyek a félnél a végrehajtás céljából merültek fel, a másik fél téríti meg, a végrehajtás helye szerinti állam hatályos díjszabása szerint.
105. cikk
Megtérítendő költségek
A 108. és 109. cikk rendelkezéseinek sérelme nélkül a következőket kell megtérítendő költségeknek tekinteni:
a)
a tanúnak és a szakértőnek a 78. cikk értelmében fizetendő összegek;
b)
a Közszolgálati Törvényszék által a 79. cikk alapján elrendelt, jogsegély iránti megkeresésekkel kapcsolatos költségek;
c)
a feleknél az eljárással kapcsolatban szükségszerűen felmerült költségek, különösen az úti- és tartózkodási költségek, valamint a meghatalmazottak, tanácsadók vagy ügyvédek díjazása.
106. cikk
A megtérítendő költségek vitatása
(1)   A megtérítendő költségek vitatása esetén a Közszolgálati Törvényszék – az érintett fél kérelmére, az ellenérdekű fél észrevételeinek meghallgatását követően – indokolt végzéssel határoz.
Az alapokmány I. melléklete 11. cikke (2) bekezdésének megfelelően e végzés ellen fellebbezésnek helye nincs.
(2)   A felek végrehajtás céljából a végzés hiteles másolatát igényelhetik.
107. cikk
Fizetési módok
(1)   A Közszolgálati Törvényszék pénztára és adósai a fizetési kötelezettségeiket euróban teljesítik.
(2)   Ha a megtérítendő költségek nem euróban keletkeztek, vagy ha a kifizetésre okot adó cselekmények olyan országban történtek, amelynek pénzneme nem az euro, az átváltás az Európai Központi Bank által meghatározott, a kifizetés napján érvényes hivatalos árfolyamon történik.
108. cikk
Az eljárással összefüggő ügyviteli költségek
A Közszolgálati Törvényszék előtti eljárás ingyenes, a következő rendelkezésekre is figyelemmel:
a)
a Közszolgálati Törvényszék kötelezheti a Közszolgálati Törvényszéknek a keresetlevél vagy bármely más eljárási irat kezelésével összefüggésben, illetve az eljárás során tanúsított magatartásával elkerülhető kiadásokat okozó felet – különösen, ha a keresetlevél, eljárási irat vagy magatartás nyilvánvalóan visszaélésszerű – azok teljes egészében vagy részben történő megtérítésére, e megtérítés összege azonban nem haladhatja meg a 8 000 EUR-t;
b)
azoknak a másolási vagy fordítási munkáknak a költségét, amelyeket a fél kérelmére végeztek, és amelyek a hivatalvezető megítélése szerint a szokásos mértéket meghaladják, a fél a 22. cikkben említett hivatali díjszabás szerint köteles megtéríteni.
109. cikk
Pénzösszeg visszaélésszerű keresetek miatti letétbe helyezése
(1)   Azon felperes tekintetében, aki már több olyan keresetlevelet, illetve a 115. cikk alapján több olyan kérelmet nyújtott be, amelyről az eljárást befejező határozatban megállapították, hogy nyilvánvalóan visszaélésszerű, a Közszolgálati Törvényszék elnöke – amennyiben az újabb keresetlevele vagy kérelme visszaélésszerűnek látszik – kivételesen elrendelheti, hogy a Közszolgálati Törvényszék pénztárában helyezzen letétbe legfeljebb 8 000 EUR-t azon költségek fedezésére, amelyek megtérítésére a Közszolgálati Törvényszék a 108. cikk alapján esetlegesen kötelezi.
A letétbe helyezést elrendelő határozatot kellően meg kell indokolni. E határozat megállapítja a letétbe helyezendő összeget.
(2)   A Közszolgálati Törvényszék elnöke a megállapított összeg letétbe helyezéséig az eljárást felfüggeszti.
A Közszolgálati Törvényszék visszatéríti a letétbe helyezett, kamatokkal növelt összeget, ha az eljárást befejező határozatban nem kerül sor a felperes arra kötelezésére, hogy a 108. cikk alapján térítse meg az eljárással összefüggő ügyviteli költségeket, illetve a letétbe helyezett összegnek az említett ügyviteli költségeket meghaladó részét, ha az említett határozatban sor került a felperesnek a 108. cikk alapján történő kötelezésére.
(3)   Amennyiben a letétbe helyezés nem történik meg a Közszolgálati Törvényszék elnöke által megállapított határidőn belül, a Közszolgálati Törvényszék a 85. cikk (2) bekezdésének megfelelően befejezi az eljárást.
(4)   A Közszolgálati Törvényszék elnöke, aki az (1) bekezdésben említett határozatot hozta, nem vesz részt a kereset elbírálásában.
9. FEJEZET
Költségmentesség
110. cikk
Anyagi feltételek
(1)   Az a természetes személy, aki gazdasági helyzeténél fogva teljes egészében vagy részben képtelen az eljárás költségeinek viselésére, költségmentességben részesülhet.
A gazdasági helyzetet olyan objektív tényezők fényében értékelik, mint például a jövedelem, a tőke vagy a családi állapot.
(2)   Költségmentességnek nincs helye nyilvánvalóan elfogadhatatlan vagy nyilvánvalóan megalapozatlan kereset esetében, vagy ha a Közszolgálati Törvényszék nyilvánvalóan nem rendelkezik hatáskörrel a kereset elbírálására.
Amennyiben a Közszolgálati Törvényszék megállapítja, hogy a jogvita elbírálása a Törvényszék hatáskörébe tartozik, a költségmentesség iránti kérelmet is átteszi ez utóbbihoz.
111. cikk
Alaki feltételek
(1)   Költségmentességet a kereset benyújtását megelőzően vagy annak elbírálása alatt lehet kérni.
A kérelem benyújtásánál nem kötelező az ügyvédi képviselet.
(2)   A költségmentesség iránti kérelemnek meg kell felelnie a 132. cikk alapján megállapított és a Közszolgálati Törvényszék internetes oldalán elérhető mintának. A kérelmet a kérelmezőnek vagy, ha képviselője útján jár el, az ügyvédjének alá kell írnia.
(3)   A kérelemhez csatolni kell a kérelmező gazdasági helyzetének értékelését lehetővé tévő minden információt és igazoló iratot, mint például illetékes nemzeti hatóság által kiállított, e gazdasági helyzetet tanúsító okiratot.
Ha a kérelmet a kereset benyújtását megelőzően terjesztik elő, a kérelmezőnek röviden le kell írnia a kereset tárgyát, a tényállást és a keresetet alátámasztó érveket. A kérelemhez csatolni kell az ezeket igazoló iratokat.
Ha a kérelmezőt ügyvéd képviseli, a költségmentesség iránti kérelemhez csatolni kell a 31. cikk (2) bekezdése szerinti dokumentumot.
112. cikk
Eljárás és határozat
(1)   A költségmentesség iránti kérelemről való döntéshozatal előtt a Közszolgálati Törvényszék felkéri a másik felet írásbeli észrevételeinek előterjesztésére, kivéve, ha az előterjesztett tények alapján megállapítható, hogy a kérelmet a 110. cikk (1) bekezdésének első albekezdése vagy (2) bekezdése alapján el kell utasítani.
(2)   A költségmentesség iránti kérelemről a Közszolgálati Törvényszék elnöke, vagy ha az ügyet már kiosztották valamelyik tanácsnak, akkor az elnök határoz végzéssel. Az elnök a kérdést a tanács elé utalhatja. A kérdést a tanács elé kell utalni, ha a kérelmet a 110. cikk (2) bekezdésének első albekezdése alapján el kell utasítani.
A költségmentességet megtagadó végzést indokolni kell.
(3)   A költségmentességet biztosító végzésben az érdekelt képviseletének ellátására ügyvédet jelölnek ki.
Ha maga az érdekelt nem javasolt ügyvédet, vagy ha választása nem fogadható el, a hivatalvezető a költségmentességet biztosító végzést és a kérelem másolatát megküldi az érintett állam – a Bíróság eljárási szabályzata kiegészítő szabályzatának II. melléklete szerinti – hatáskörrel rendelkező illetékes hatóságának. A kérelmező képviseletével megbízott ügyvédet az e hatóság által megküldött javaslatok figyelembevételével jelölik ki.
(4)   A költségmentességet biztosító végzés meghatározhatja az érdekelt képviseletét ellátó ügyvédnek biztosítandó összeget vagy azt a felső összeghatárt, amelyet az ügyvéd költségei és tiszteletdíja főszabály szerint nem haladhat meg. Emellett – az érdekelt gazdasági helyzetét figyelembe véve – előírhatja azt, hogy az érdekelt is járuljon hozzá az eljárási költségekhez.
(5)   A költségmentesség iránti kérelem benyújtása felfüggeszti a keresetindítás határidejét, a kérelemről hozott végzés vagy – a (3) bekezdés második albekezdése szerinti esetekben – a kérelmező képviseletével megbízott ügyvédet kijelölő végzés kézbesítéséig.
(6)   Az e cikk alapján hozott végzések ellen fellebbezésnek helye nincs.
113. cikk
Előlegek és a költségek átvállalása
(1)   A költségmentesség engedélyezése esetén a kérelmező Közszolgálati Törvényszék előtti képviseletének költségei – adott esetben a 112. cikk (2) és (4) bekezdésében szereplő végzésben megállapított összeghatáron belül – a Közszolgálati Törvényszék pénztárát terhelik.
Az elnök a 112. cikk (3) bekezdésének megfelelően kijelölt ügyvéd kérelmére határozhat úgy, hogy előleget fizetnek neki.
(2)   Ha az eljárást befejező határozat értelmében a költségmentesség kedvezményezettje maga viseli saját költségeit, az elnök fellebbezéssel meg nem támadható, indokolt végzéssel meghatározza az ügyvéd költségeinek és tiszteletdíjának összegét, amely a Közszolgálati Törvényszék pénztárát terheli. Az elnök a kérdést a Közszolgálati Törvényszék elé utalhatja.
(3)   Ha az eljárást befejező határozatban a Közszolgálati Törvényszék egy másik felet kötelezett a költségmentesség kedvezményezettje költségeinek viselésére, e másik fél téríti meg a Közszolgálati Törvényszék pénztárának a költségmentesség címén megelőlegezett összegeket.
Kifogásolás esetén, illetve ha a fél az összegek megtérítése iránti hivatalvezetői kérelemnek nem tesz eleget, az elnök fellebbezéssel meg nem támadható, indokolt végzéssel határoz. Az elnök a kérdést a Közszolgálati Törvényszék elé utalhatja.
(4)   Amennyiben a költségmentesség kedvezményezettje pervesztes lesz, a Közszolgálati Törvényszék, ha az a méltányosság alapján indokolt, az eljárást befejező határozatban a költségekről szólva elrendelheti, hogy a másik vagy a többi fél maga viselje saját költségeit, vagy hogy ezeket a költségeket a Közszolgálati Törvényszék pénztára – költségmentesség címén – teljes egészében vagy részben vállalja át.
114. cikk
A költségmentesség visszavonása
(1)   Ha az eljárás során a költségmentesség engedélyezése alapjául szolgáló körülmények megváltoznak, az elnök hivatalból vagy kérelemre – az érdekelt meghallgatását követően – visszavonhatja a költségmentességet. Az elnök a kérdést a Közszolgálati Törvényszék elé utalhatja.
(2)   A költségmentességet visszavonó végzést indokolni kell, ellene nincs helye fellebbezésnek.
10. FEJEZET
Különleges eljárások
1. szakasz
A végrehajtás felfüggesztése és egyéb ideiglenes intézkedések
115. cikk
A végrehajtás felfüggesztése vagy más ideiglenes intézkedés iránti kérelem
(1)   Intézmény által hozott aktus végrehajtásának felfüggesztése iránti kérelem, amelyet az EUMSZ 278. cikk és az EAKSZ 157. cikk alapján terjesztettek elő, csak akkor fogadható el, ha a kérelmező ezt az aktust a Közszolgálati Törvényszék előtt keresettel megtámadta.
Bármilyen más, az EUMSZ 279. cikkben említett ideiglenes intézkedés iránti kérelem csak akkor fogadható el, ha azt a Közszolgálati Törvényszék előtti ügyben részt vevő fél nyújtotta be, és ha az az üggyel kapcsolatos.
Az első és a második albekezdésben említett kérelmeket a tisztviselők személyzeti szabályzata 90. cikkének (2) bekezdése szerinti panasz benyújtásával kezdődően, az említett szabályzat 91. cikkének (4) bekezdése szerinti feltételek mellett lehet benyújtani.
(2)   Az (1) bekezdésben említett kérelemben meg kell jelölni a jogvita tárgyát, a sürgősségre okot adó körülményeket, valamint azokat a ténybeli és jogi alapokat, amelyek első látásra valószínűsítik a kért ideiglenes intézkedés szükségességét.
A kérelmet külön beadványban, a 45. és 50. cikkben meghatározott feltételek szerint kell benyújtani.
116. cikk
Eljárás
(1)   A kérelmet kézbesítik a másik fél részére, aki számára a Közszolgálati Törvényszék elnöke rövid határidőt állapít meg írásbeli vagy szóbeli észrevételei előterjesztésére.
(2)   A Közszolgálati Törvényszék elnöke határoz a 115. cikk (1) bekezdése alapján benyújtott kérelmekről.
A Közszolgálati Törvényszék elnöke a másik fél észrevételeinek előterjesztését megelőzően is helyt adhat a kérelemnek. Ezt a határozatot később – akár hivatalból is – módosíthatja vagy visszavonhatja.
A Közszolgálati Törvényszék elnöke adott esetben pervezető intézkedést hozhat vagy bizonyításfelvételt rendelhet el.
(3)   Az (1) és (2) bekezdés szerinti eljárás keretein kívül előterjesztett dokumentumokat és észrevételeket nem csatolják az ügy iratanyagához, kivéve, ha a Közszolgálati Törvényszék elnöke különleges körülmények alapján másként határoz.
117. cikk
A kérelem tárgyában hozott határozat
(1)   A kérelemről indokolt végzéssel kell határozni. A végzést haladéktalanul kézbesítik a felek részére.
(2)   A végzés végrehajtása függővé tehető attól, hogy a kérelmező nyújt-e a körülmények figyelembevételével meghatározott összegű és fajtájú biztosítékot.
(3)   A végzés meghatározhatja azt a napot, amelytől kezdve az ideiglenes intézkedés hatályát veszti. Ennek hiányában az intézkedés az eljárást befejező ítélet kihirdetésével veszti hatályát.
(4)   A végzés csupán ideiglenes jellegű, és semmilyen tekintetben nem dönti el előre a Közszolgálati Törvényszéknek az ügy érdemében hozandó határozata tartalmát.
118. cikk
A körülmények megváltozása
A körülmények megváltozása esetén a végzés a fél kérelmére bármikor módosítható vagy visszavonható.
119. cikk
Új kérelem
Az ideiglenes intézkedés iránti kérelem elutasítása nem akadályozza meg az azt előterjesztő felet abban, hogy új tények alapján újabb kérelmet terjesszen elő.
120. cikk
A végrehajtás felfüggesztése
(1)   E szakasz rendelkezései alkalmazandók az Európai Unió Bíróságának határozatai, illetve a Tanács, az Európai Bizottság vagy az Európai Központi Bank által elfogadott jogi aktusok végrehajtásának felfüggesztése iránt, az EUMSZ 280. cikk és az EUMSZ 299. cikk, illetve az EAKSZ 164. cikk alapján előterjesztett kérelmekre.
(2)   A kérelemnek helyt adó végzés – adott esetben – meghatározza azt a napot, amelytől kezdve az ideiglenes intézkedés hatályát veszti.
2. szakasz
Mulasztási ítélet
121. cikk
Mulasztási ítélet
(1)   Ha az alperes, akinek a keresetlevelet szabályszerűen kézbesítették, ellenkérelmét elmulasztja az előírt formában és határidőn belül előterjeszteni, a felperes kérheti a Közszolgálati Törvényszéktől, hogy a kérelmeinek adjon helyt.
E kérelmet kézbesítik az alperes részére. A Közszolgálati Törvényszék a kérelem tárgyában elrendelheti a szóbeli szakasz megnyitását.
(2)   A mulasztási ítélet meghozatala előtt a Közszolgálati Törvényszék megvizsgálja a keresetlevél elfogadhatóságát, és ellenőrzi, hogy betartották-e a vonatkozó alaki követelményeket, illetve hogy a kérelmek megalapozottnak látszanak-e. A Közszolgálati Törvényszék pervezető intézkedéseket vagy bizonyításfelvételt rendelhet el.
(3)   A mulasztási ítélet végrehajtható.
A Közszolgálati Törvényszék azonban az alapokmány 41. cikke szerinti ellentmondás tárgyában hozott határozatáig a végrehajtást felfüggesztheti, illetve a végrehajtást biztosíték nyújtásától teheti függővé, amelynek összegét és fajtáját a körülmények figyelembevételével állapítja meg; a biztosítékot vissza kell adni, ha nem terjesztenek elő ellentmondást, vagy ha az ellentmondást a Közszolgálati Törvényszék elutasítja.
11. FEJEZET
Az ítéletekre és végzésekre vonatkozó kérelmek és jogorvoslatok
1. szakasz
Kijavítás
122. cikk
A határozatok kijavítása
(1)   A Közszolgálati Törvényszék a felek meghallgatását követően végzéssel – akár hivatalból, akár a félnek a kijavítandó határozat kézbesítésétől számított két héten belül előterjesztett kérelmére – kijavíthatja az elírásokat, számítási hibákat és a nyilvánvaló pontatlanságokat.
(2)   Ha a kijavítás a rendelkező részre vagy az annak alátámasztására szolgáló indokolás valamelyik részére vonatkozik, a felek, akiket a megfelelő módon értesítenek, a Közszolgálati Törvényszék által megállapított határidőn belül írásbeli észrevételeket terjeszthetnek elő.
(3)   A kijavító végzés eredeti példányát a kijavított határozat eredeti példányához mellékelik. Erről a végzésről a kijavított határozat eredeti példányára széljegyzetet kell vezetni.
2. szakasz
A határozathozatal elmulasztása
123. cikk
A költségekről való rendelkezés elmulasztása
(1)   Ha a Közszolgálati Törvényszék a költségekről nem határozott, az érdekelt fél erre hivatkozva a határozat kézbesítését követő egy hónapon belül kérelmet terjeszthet a Közszolgálati Törvényszék elé.
(2)   A kérelmet kézbesítik a másik fél részére, aki az elnök által megállapított határidőn belül terjesztheti elő írásbeli észrevételeit.
(3)   Ezeknek az észrevételeknek az előterjesztését követően a Közszolgálati Törvényszék egyidejűleg határoz a kérelem elfogadhatóságáról és megalapozottságáról.
3. szakasz
Ellentmondás
124. cikk
Ellentmondás
(1)   Az alapokmány 41. cikkének megfelelően a mulasztási ítélet ellen ellentmondást lehet előterjeszteni.
(2)   Az ellentmondást az ítélet kézbesítésétől számított egy hónapon belül kell benyújtani. Az ellentmondást a 45. és az 50. cikkben előírt formában kell előterjeszteni.
(3)   Az ellentmondást annak az ítélkező testületnek osztják ki, amely a megtámadott határozatot hozta.
(4)   Az ellentmondás kézbesítését követően az elnök a másik fél számára írásbeli észrevételei előterjesztésére határidőt állapít meg.
(5)   Az eljárást a 36–48., 56–85. és 90–114. cikknek megfelelően kell lefolytatni.
Ha az ellentmondás nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a 46. cikkben felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt az ellentmondás alaki okból elfogadhatatlan-e. Ugyanezek a szabályok alkalmazandók a jelen cikk szerinti írásbeli észrevételekre.
(6)   A Közszolgálati Törvényszék ítélettel határoz, amely ellen további ellentmondásnak helye nincs. Ennek az ítéletnek az eredeti példányát a mulasztási ítélet eredeti példányához mellékelik. Az ellentmondásról hozott ítéletről a mulasztási ítélet eredeti példányára széljegyzetet kell vezetni.
4. szakasz
Harmadik személy jogorvoslata
125. cikk
Harmadik személy jogorvoslata
(1)   Az alapokmány 42. cikkének megfelelően harmadik személy jogorvoslattal élhet a meghallgatása nélkül meghozott határozat ellen, ha az sérti jogait.
A kérelmet a határozatnak az Európai Unió Hivatalos Lapjában való közzétételétől számított két hónapon belül kell előterjeszteni.
(2)   A harmadik személy jogorvoslati kérelmére a 45. és az 50. cikk alkalmazandó; az ilyen kérelem továbbá:
a)
megjelöli a megtámadott határozatot;
b)
ismerteti, hogy a megtámadott határozat mennyiben sérti a harmadik személy jogait;
c)
megjelöli azokat az okokat, amelyek miatt a harmadik személy nem tudott részt venni a Közszolgálati Törvényszék előtt lefolytatott eljárásban.
(3)   A harmadik személy jogorvoslati kérelmét az eljárásban részt vevő valamennyi fél ellen kell előterjeszteni. A kérelmet annak az ítélkező testületnek osztják ki, amely a megtámadott határozatot hozta.
A harmadik személy jogorvoslati kérelmének kézbesítését követően az elnök a többi fél számára írásbeli észrevételei előterjesztésére határidőt állapít meg.
Az eljárást a 36–48., 56–85. és 90–114. cikknek megfelelően kell lefolytatni.
Ha a harmadik személy jogorvoslati kérelme nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a 46. cikkben felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt a harmadik személy jogorvoslati kérelme alaki okból elfogadhatatlan-e. Ugyanezek a szabályok alkalmazandók a jelen cikk szerinti írásbeli észrevételekre.
(4)   A megtámadott határozatot módosítani kell annyiban, amennyiben a harmadik személy jogorvoslati kérelmének helyt adtak.
A harmadik személy jogorvoslata tárgyában hozott ítélet eredeti példányát a megtámadott határozat eredeti példányához mellékelik. A harmadik személy jogorvoslata tárgyában hozott ítéletről a megtámadott határozat eredeti példányára széljegyzetet kell vezetni.
(5)   Ha a Törvényszék előtti fellebbezés és a Közszolgálati Törvényszék elé harmadik személy által terjesztett jogorvoslati kérelem a Közszolgálati Törvényszéknek ugyanazt a határozatát támadja meg, a Közszolgálati Törvényszék – a felek meghallgatását követően – felfüggesztheti az eljárást.
(6)   A Közszolgálati Törvényszék a harmadik személy kérelmére elrendelheti a megtámadott határozat végrehajtásának felfüggesztését. A jelen cím 10. fejezete 1. szakaszának rendelkezései alkalmazandók.
5. szakasz
A Közszolgálati Törvényszék határozatainak értelmezése
126. cikk
A Közszolgálati Törvényszék határozatainak értelmezése
(1)   Az alapokmány 43. cikkének megfelelően, ha egy határozat értelme vagy hatálya kétséges, bármelyik fél vagy bármelyik intézmény kérelmére a Közszolgálati Törvényszék azt értelmezi, ha erre vonatkozó érdekeltségüket igazolják.
Az értelmezés iránti kérelmet az ítélet kihirdetését vagy a végzés kézbesítését követő két éven belül kell benyújtani.
(2)   Az értelmezés iránti kérelemre a 45. és az 50. cikk rendelkezései alkalmazandók. Az ilyen kérelem megjelöli továbbá:
a)
az értelmezendő határozatot;
b)
azokat a szövegrészeket, amelyek értelmezését kérik.
Az értelmezés iránti kérelmet az abban az ügyben részt vevő valamennyi fél ellen kell előterjeszteni, amelyben az értelmezni kért határozatot hozták. A kérelmet annak az ítélkező testületnek osztják ki, amely az említett kérelem tárgyát képező ítéletet hozta.
(3)   A Közszolgálati Törvényszék – miután lehetővé tette a felek számára, hogy észrevételeiket előterjesszék – ítélettel határoz.
Az értelmező ítélet eredeti példányát az értelmezett határozat eredeti példányához mellékelik. Az értelmező ítéletről az értelmezett határozat eredeti példányára széljegyzetet kell vezetni.
(4)   Ha a Törvényszék előtti fellebbezés és a Közszolgálati Törvényszék elé terjesztett értelmezés iránti kérelem a Közszolgálati Törvényszék ugyanazon határozatát érinti, a Közszolgálati Törvényszék – a felek meghallgatását követően – felfüggesztheti az eljárást.
6. szakasz
Perújítás
127. cikk
Perújítás
(1)   Az alapokmány 44. cikkének megfelelően a Közszolgálati Törvényszék határozatára vonatkozó perújítási kérelemmel csak akkor lehet a Közszolgálati Törvényszékhez fordulni, ha olyan döntő jelentőségű tény merül fel, amely a határozat kihirdetését vagy meghozatalát megelőzően a Közszolgálati Törvényszék és a perújítást kérő fél előtt ismeretlen volt.
Az alapokmány 44. cikkének harmadik bekezdésében előírt tízéves határidőn belül a perújítási kérelmet attól a naptól számított három hónapon belül lehet előterjeszteni, amikor a kérelmező a kérelme alapjául szolgáló tényről tudomást szerzett.
(2)   A perújítási kérelemre a 45. és az 50. cikk alkalmazandó; az ilyen kérelem továbbá:
a)
megjelöli a megtámadott határozatot;
b)
jelzi azokat a pontokat, amelyeken a határozatot megtámadják;
c)
megjelöli azokat a tényeket, amelyeken a kérelem alapul;
d)
megnevezi a perújításra okot adó tények létezésének, valamint az e cikk (1) bekezdésében megállapított határidők betartásának bizonyítékait.
A perújítási kérelmet az abban az ügyben részt vevő valamennyi fél ellen kell előterjeszteni, amelyben a megtámadott határozatot hozták.
A perújítási kérelmet annak az ítélkező testületnek osztják ki, amely a megtámadott határozatot hozta.
(3)   A Közszolgálati Törvényszék – a felek írásbeli észrevételeinek figyelembevételével – végzéssel határoz a kérelem elfogadhatóságáról; ez semmilyen tekintetben nem dönti el előre az ügy érdemét.
(4)   Ha a Közszolgálati Törvényszék a kérelmet elfogadhatónak nyilvánítja, az eljárás a továbbiakban szóbeli, kivéve, ha a Közszolgálati Törvényszék másként határoz.
Ha a Közszolgálati Törvényszék beadványok benyújtásáról határoz, az eljárást a 36–48., 56–85. és 90–114. cikknek megfelelően kell lefolytatni.
Ha a perújítási kérelem nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a 46. cikkben felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt a kérelem alaki okból elfogadhatatlan-e. Ugyanezek a szabályok alkalmazandók a jelen cikk szerinti írásbeli észrevételekre és beadványokra.
(5)   A Közszolgálati Törvényszék ítélettel határoz.
A perújítási eljárásban hozott ítélet eredeti példányát a perújítással megtámadott határozat eredeti példányához mellékelik. A perújítási eljárásban hozott ítéletről a perújítással megtámadott határozat eredeti példányára széljegyzetet kell vezetni.
(6)   Ha a Törvényszék előtti fellebbezés és a Közszolgálati Törvényszék elé terjesztett perújítási kérelem a Közszolgálati Törvényszék ugyanazon határozatát támadja meg, a Közszolgálati Törvényszék – a felek meghallgatását követően – felfüggesztheti az eljárást.
7. szakasz
A hatályon kívül helyezést követően a Közszolgálati Törvényszék elé visszautalt ügyek
128. cikk
Hatályon kívül helyezést követő visszautalás
Ha a Törvényszék a Közszolgálati Törvényszék valamely ítéletét vagy végzését hatályon kívül helyezi, és az alapokmány I. mellékletének 13. cikke alapján határozathozatal céljából visszautalja az ügyet a Közszolgálati Törvényszékhez, a Közszolgálati Törvényszéknél az eljárást a Törvényszék visszautaló ítélete indítja meg.
129. cikk
A visszautalt ügy kiosztása
(1)   A Közszolgálati Törvényszék elnöke az ügyet vagy a hatályon kívül helyezett határozatot hozó ítélkező testületnek, vagy másik ítélkező testületnek osztja ki, és a fellebbezés alapját képező ügy előadó bírójától eltérő bírót jelöl ki erre a feladatra.
(2)   Ha a hatályon kívül helyezett határozatot egyesbíró hozta, a Közszolgálati Törvényszék elnöke az ügyet olyan három bíróból álló tanácsnak osztja ki, amelynek ez a bíró nem tagja.
130. cikk
A visszautalt ügy vizsgálata
(1)   A felperes a Törvényszék ítéletének kézbesítését követő két hónapon belül beadványt nyújthat be a hatályon kívül helyezést és a visszautalást megalapozó jogkérdésekről.
(2)   Az alperesnek kézbesítik a felperes beadványát, vagy a Közszolgálati Törvényszék arról szóló levelét, hogy a felperes az előírt határidőben nem nyújtott be beadványt. Az alperes e kézbesítést követő egy hónapon belül beadványt nyújthat be. Az alperes számára az e beadvány benyújtására nyitva álló határidő semmiképpen sem lehet rövidebb, mint a Törvényszék ítéletének részére történő kézbesítésétől számított két hónap.
(3)   A beavatkozó félnek egyidejűleg kézbesítik a felperes és az alperes beadványát, vagy a Közszolgálati Törvényszék arról szóló levelét, hogy a két fél vagy egyikük nem nyújtott be beadványt. A beavatkozó fél az e kézbesítést követő egy hónapon belül beadványt nyújthat be.
(4)   Az (1)–(3) bekezdéstől eltérően, ha a visszautaló ítélet meghozatalakor a Közszolgálati Törvényszék előtti eljárás írásbeli szakasza még nem fejeződött be, azt a Közszolgálati Törvényszék – pervezető intézkedések útján – attól a ponttól folytatja, ameddig az eljárás eljutott.
(5)   Ha a körülmények ezt indokolják, a Közszolgálati Törvényszék engedélyezheti kiegészítő beadványok benyújtását.
(6)   Az eljárást a 36–48., 56–85. és 90–114. cikknek megfelelően kell lefolytatni.
(7)   Ha a jelen cikk szerinti valamely beadvány nem felel meg a 45. cikk (1) bekezdésének második–negyedik albekezdésében, a 45. cikk (2) bekezdésének második albekezdésében vagy a 46. cikkben felsorolt feltételeknek, a hivatalvezető hiánypótlásra határidőt állapít meg az érintett fél számára. A hiány előírt határidőn belüli pótlásának elmulasztása esetén a Közszolgálati Törvényszék határoz arról, hogy e követelmények be nem tartása miatt a beadvány alaki okból elfogadhatatlan-e.
(8)   A (6) bekezdéstől eltérően a Közszolgálati Törvényszék a felek egyetértésével úgy határozhat, hogy tárgyalás nélkül hoz határozatot.
131. cikk
Költségek visszautalás után
A Közszolgálati Törvényszék határoz az előtte indított eljárásokkal és a Törvényszék előtti fellebbezési eljárással kapcsolatos költségekről.
III. CÍM
ZÁRÓ RENDELKEZÉSEK
132. cikk
Végrehajtási rendelkezések
A Közszolgálati Törvényszék külön határozatban állapíthatja meg a jelen eljárási szabályzat gyakorlati végrehajtási rendelkezéseit.
133. cikk
Hatályon kívül helyezés
A jelen eljárási szabályzat a Közszolgálati Törvényszék 2007. július 25-én elfogadott és legutóbb 2011. május 18-án módosított (az 
Európai Unió Hivatalos Lapja, L 162., 2011. június 22., 19. o.) eljárási szabályzatának helyébe lép.
134. cikk
Az eljárási szabályzat kihirdetése és hatálybalépése
A jelen eljárási szabályzatot, amely a Törvényszék eljárási szabályzatában említett eljárási nyelveken hiteles, ki kell hirdetni az Európai Unió Hivatalos Lapjában. Ez a szabályzat a kihirdetését követő harmadik hónap első napján lép hatályba.
Kelt Luxembourgban, 2014. május 21-én.
W. HAKENBERG
hivatalvezető
S. VAN RAEPENBUSCH
elnök
(1)  Legutóbb a 2012. augusztus 11-i 741/2012/EU, Euratom európai parlamenti és tanácsi rendelet (HL L 228., 2012.8.23., 1. o.) módosította.
(2)  HL L 265., 2012.9.29., 1. o.
(3)  HL L 225., 2007.8.29., 1. o.; helyesbítés: HL L 69., 2008.3.13., 37. o. és HL L 162., 2011.6.22., 20. o.; módosítás: 2009. január 14., HL L 24., 2009.1.28., 10. o., 2010. március 17., HL L 92., 2010.4.13., 17. o. és 2011. május 8., HL L 162., 2011.6.22., 19. o.

Summary:
Az Európai Unió Közszolgálati Törvényszékének eljárási szabályzata
Az Európai Unió Közszolgálati Törvényszékének eljárási szabályzata
Az Európai Unió Közszolgálati Törvényszéke az Európai Unió szervei és azok személyzete közötti jogviták elbírálásáért felel a szociális biztonsághoz (betegség, rokkantság stb.) vagy munkaügyi kapcsolatokhoz (fizetés stb.) hasonló ügyekben. Az eljárási szabályzat megállapítja a Közszolgálati Törvényszék szervezetét és a jogi eljárásainak menetét.
JOGI AKTUS
            
Az Európai Unió Közszolgálati Törvényszékének eljárási szabályzata (Hivatalos Lap L 206., 2014.7.14., 1-45. o.).
ÖSSZEFOGLALÓ
            
Az Európai Unió Közszolgálati Törvényszéke az Európai Unió szervei és azok személyzete közötti jogviták elbírálásáért felel a szociális biztonsághoz (betegség, rokkantság stb.) vagy munkaügyi kapcsolatokhoz (fizetés stb.) hasonló ügyekben. Az eljárási szabályzat megállapítja a Közszolgálati Törvényszék szervezetét és a jogi eljárásainak menetét.
MI EZEN ELJÁRÁSI SZABÁLYZAT CÉLJA?
              
Az EU Közszolgálati Törvényszékének eljárási szabályzata a Bíróság eljárási szabályzatának 2012. évi átdolgozott változatát követi. Az eljárási szabályzat célja továbbá annak figyelembevétele, hogy bizonyos szabályokat az elmúlt időszak során szerzett tapasztalatok tükrében ki kell egészíteni vagy egyértelműsíteni kell.
FŐBB PONTOK
Összetétel
A Közszolgálati Törvényszék hét, a Tanács által hat évre kinevezett bíróból áll, megbízatásuk megújítható. A Közszolgálati Törvényszék bírái maguk közül választanak elnököt, akinek feladata a Közszolgálati Törvényszék munkájának irányítása és megfelelő működésének biztosítása. A bírákat munkájuk során a hivatalvezető segíti.
Ítélkező testületek
A Közszolgálati Törvényszék teljes ülésben, öt bíróból álló tanácsban, három bíróból álló tanácsban vagy egyesbíróként jár el. Legtöbb ügyben három bíróból álló tanácsban jár el, kivéve ha a felmerült jogi kérdések bonyolultsága, az ügy jelentősége, illetve különleges körülmények azt másként indokolják. Ilyen esetekben az ügyet teljes ülés vagy öt bíróból álló tanács elé utalhatják.
Amennyiben a felmerült jogi kérdés vagy tényállás nem minősül összetettnek, a három bíróból álló tanács egyhangúlag határozhat annak egyesbíró elé történő utalásáról.
Eljárás
A Közszolgálati Törvényszék előtt indított eljárás írásbeli és szóbeli szakaszból áll.
Az írásbeli szakasz során a felperes a keresetlevél benyújtásával kezdeményezi az eljárást a Törvényszék hivatalvezetője előtt. A keresetlevelet ezt követően kézbesítik az ellenérdekű félnek, akinek két hónap áll rendelkezésére ellenkérelmének előterjesztésére. Az eljárás szóbeli szakasza lehetővé teszi a bírák számára, hogy kérdéseket intézzenek a felek képviselőihez.
A szabályok további részletei a következő két dokumentumban szerepelnek: Az Európai Unió Közszolgálati Törvényszéke hivatalvezetőjének szóló szolgálati utasítások és Gyakorlati útmutató a felek részére az Európai Unió Közszolgálati Törvényszéke előtti bírósági eljárásról.
Bizonyítékok és névtelenség
A Törvényszék kizárólag azon bizonyítékokat veszi figyelembe, amelyeket a felek ügyvédjei vagy meghatalmazottjai megismerhettek és amelyekről nyilatkozhattak.
Határozatait az interneten teszi közzé. A Közszolgálati Törvényszék azonban határozhat úgy, hogy kihagyja a felperes nevét vagy szükség esetén bizonyos egyéb adatokat a közzétételre kerülő dokumentumaiból, ha a névtelenséghez jogos érdek fűződik.
A jogviták egyezség útján történő rendezése
A Közszolgálati Törvényszék az eljárás bármely szakaszában megkísérelheti előmozdítani a jogvita egyezség útján történő rendezését.
Költségek
Rendes esetben a pervesztes fél maga viseli saját költségeit, és a Közszolgálati Törvényszék kötelezi a másik fél költségeinek viselésére, ha a pernyertes fél ezt kérte.
Az eljárással való visszaélés elkerülése céljából a Közszolgálati Törvényszék azon felperes tekintetében, aki már több olyan keresetlevelet nyújtott be, amelyről megállapították, hogy nyilvánvalóan visszaélésszerű, elrendelheti, hogy a költségek fedezésére helyezzen letétbe legfeljebb 8000 EUR-t.
Költségmentesség
A Közszolgálati Törvényszék előtt indított eljárások költségmentesek. Az ügyvédek díjazását azonban a feleknek kell állniuk. Amennyiben valamelyik fél képtelen ezen költségek viselésére, költségmentességben részesülhet. A keresetlevelek mellett azon információkat is mellékelni kell, amelyek alátámasztják a felperes költségmentességének megalapozottságát.
Fellebbezés
A Közszolgálati Törvényszék ítéletei vagy végzései ellen a Törvényszék előtt nyújtható be fellebbezés.
MIKORTÓL HATÁLYOS E SZABÁLYZAT?
              
Az új eljárási szabályzat 2014. október 1-jén lépett hatályba. A 2007. július 25-én elfogadott, legutóbb 2011. május 18-án módosított szabályzat helyébe lép.
KAPCSOLÓDÓ OKMÁNYOK
            
Az Európai Unió Közszolgálati Törvényszéke hivatalvezetőjének szóló szolgálati utasítások (Hivatalos Lap L 206., 2014.7.14., 46-51. o.).
Gyakorlati útmutató a felek részére az Európai Unió Közszolgálati Törvényszéke előtti bírósági eljárásról (Hivatalos Lap L 206., 2014.7.14., 52-75. o.).
Lásd továbbá a Bíróság honlapján a „Közszolgálati Törvényszék - eljárások” alatt közzétett ellenőrző listákat, például: Ellenőrző lista: Keresetlevél.
utolsó frissítés 08.12.2014